title: Berjozovka (Karjalan tasavalta)

text: Berjozovka syntyi vuonna 1959 perustetun Kondopožski-turkistarhasovhoosin yhteyteen. Aluksi se kuului Suopohjan kyläneuvostoalueeseen ja vuonna 1968 siitä tuli Berjozovkan kyläneuvostoalueen keskus. Nykyään taajamassa on tiilitehdas, rakennustarviketehdas Porfirit, kulttuuritalo ja kirjasto. Vuonna 2011 taajamassa aloitti toiminnan tasavallan suurin ja nykyaikaisin sikala, jonka odotetaan tuottavan vuosittain 12 000 teurassikaa ja näin kaksinkertaistavan Karjalan sianlihan tuotannon. Sikalan omistaa AKS Holding.


title: Berjozovka (Karjalan tasavalta)

text: Taajaman lähellä sijaitsee Kivatsun luonnonpuisto.


title: Kivatsun luonnonpuisto

text:
Kivatsun luonnonpuisto () on Venäjän federaation liittovaltiotason luonnonsuojelualue Kontupohjan piirissä Karjalan tasavallassa. Se sijaitsee Suunujoen varrella Suunujärven eteläpuolella Kontupohjasta luoteeseen. Luonnonsuojelualueen pinta-ala on noin 110 km². Luonnonpuistossa toimii paikallisesta eläimistöstä ja kasvillisuudesta kertova museo. Puisto on perustettu vuonna 1931.
Kivatsun luonnonpuiston huomattavin nähtävyys on Suunujoessa oleva Kivatsun putous. Tämä putous on neliosainen ja sen putouskorkeus on 10,7 metriä. Kivatsu on Euroopan toiseksi suurin tasankovesiputous. Karjalan tasavallassa on toki tätä korkeampiakin koskia.


title: Kivatsun luonnonpuisto

text: Kivatsun luonnonpuiston puiden keski-ikä on noin 120 vuotta, mutta vanhimmat puut ovat yli 300 vuotta vanhoja. Yleisimmät puulajit ovat mänty, kuusi ja koivu. Kivatsun luonnonpuiston alueella tavataan 42 nisäkäslajia, 185 lintulajia, 4 matelijalajia ja 5 sammakkoeläinlajia.


title: Newcastlemax

text: Newcastlemax (tai Newcastle-Max) on suurikokoinen laivatyyppi, joka ei mahdu kulkemaan Panaman kanavasta tai Suezin kanavasta, vaan se joutuu kiertämään Hyväntoivonniemen tai Kap Hornin ympäri. Englanninkielessä tällaisesta niemenkiertäjästä käytetään nimitystä Capesize. Alustyyppi on saanut nimensä siitä, että se mahtuu Newcastlen kaupungin satamaan Australiassa. Newcastlen satama on maailman vilkkain hiilenvientisatama ja se on Australian suurin satama kuljetetuissa tavaratonneissa mitaten. Sataman River ja Kooragang laitureille saavat saapua alukset, joiden suurin pituus on korkeintaan 300,0 metriä ja leveys korkeintaan 50,0 metriä. Tyypillisen Newcastlemax-aluksen kantavuus on 180 000–205 000 tonnia.


title: Nielkamajärvi

text: Nielkamajärvi () on maaseututaajama ja entinen asutushallinto Kontupohjan piirin läntisimmässä osassa Karjalan tasavallassa Venäjällä. Nielkamajärven taajama sijaitsee noin 70 kilometriä Kontupohjasta länteen.


title: Nielkamajärvi

text: Entisen Nielkamajärven asutushallinnon alaisia kyliä olivat keskustaajaman lisäksi Vattšela (Vatselkä) ja Vuohtjärvi (44 asukasta vuonna 1996). Koko asutushallintoalueella oli tuolloin 485 asukasta. Asukkaat saivat elantonsa pääasiassa metsätaloudesta.


title: Nielkamajärvi

text: Nielkamajärven kylä oli ennen 1920-lukua osa Mundjärven kuntaa. Jatkosodan aikana Nielkamajärvi oli Suomen miehittämä 1941-44.


title: Nielkamajärvi

text: 2000-luvun kuntauudistuksessa Nielkamajärvi lähikylineen liitettiin Petrovskin maalaiskuntaan.


title: Suomyrtti

text: Suomyrtti ("Myrica gale", syn. "Gale palustre") on suomyrttien sukuun kuuluva, voimakkaasti tuoksuva varpumainen lehtipensas.


title: Suomyrtti

text: Suomyrtti kasvaa 0,5–1 metrin korkuiseksi. Haarat ovat pystyjä ja keltanystyisiä. Nystyt erittävät voimakasta yrtintuoksua. Harmaanvihreät ja keltanystyiset lehdet kasvavat kierteisesti. Lehtilapa on 2,5–4 cm pitkä, vastapuikea ja kärkiosa harvahampainen. Suomyrtti kukkii ennen lehtien puhkeamista, Suomessa huhti-toukokuussa. Kukinnot ovat tähkämäisiä norkkoja. Laji on tavallisesti kaksikotinen, eli hede- ja emikukinnot ovat eri yksilöissä. Kukat ovat yksineuvoisia, pieniä ja kehättömiä. Hedelmä on kuiva luumarja, hedelmistö on käpymäinen. Suomyrtti on myrkyllinen kasvilaji.


title: Suomyrtti

text: Suomyrtti lisääntyy pääasiallisesti kasvattamalla maarönsyjä. Juurinystyröistä kasvaa pikkujuuria ylöspäin, jotka auttavat juuriston hapensaannissa kosteassa kasvuympäristössä. Juurinystyröissä elää myös sädesieniä, jotka sitovat ilmakehän typpeä kasvin tarpeisiin.


title: Suomyrtti

text: Suomyrtin voi helposti sekoittaa joihinkin sitä muistuttaviin pajulajeihin.


title: Suomyrtti

text: Suomyrtin levinneisyysalue on aukottaisesti sirkumpolaarinen. Luonnonvaraisena suomyrttiä tavataan Euroopassa Britteinsaarilla, rannikkoalueilla Portugalissa sekä Ranskasta Tanskaan ja edelleen koko Itämeren rannikkovyöhykkeellä. Norjan rannikolla lajia kasvaa napapiirin korkeudelle saakka. Ruotsissa ja Suomessa lajia kasvaa laajoilla alueella myös sisämaassa järvialueilla. Aasiassa lajia tavataan Venäjän kaukoidässä sekä Pohjois-Japanissa. Pohjois-Amerikassa suomyrtti on levinnyt suureen osaa Kanadaa, Alaskaa sekä Yhdysvaltain koillisosaa. Suomessa suomyrttiä tavataan koko rannikkoalueella sekä toisaalta Itä-Suomen järvialueella, erityisesti Saimaan vesistön alueella.


title: Suomyrtti

text: Suomyrtti on tyypillinen meren- ja järvenrantojen kasvi. Toisin kuin lajin suomenkielinen nimi antaa ymmärtää, suomyrttiä tavataan vain harvoin rämeillä, letoilla ja nevoilla.


title: Suomyrtti

text: Suomyrtti on vanha rohdoskasvi, jota käytettiin sekä lääkekasvina että syöpäläisten karkottajana. Kasvilla lääkittiin muun muassa hiustenlähtöä, ihotauteja, vyöruusua ja kihtiä. Suomyrtin keitinvedelle karkotettiin syöpäläisiä niin hiuksista, vaatteista kuin asunnoistakin. Kasvia käytettiin aikaisemmin myös sikiönlähdetykseen. Myrkyllisyyden vuoksi sen käyttöä ei suositella sisäisesti.


title: Suomyrtti

text: Ennen humalan yleistymistä suomyrttiä käytettiin myös oluen ja siman mausteena 1500-luvulle saakka. Viinan mausteeksi kasvia käytetään yhä edelleenkin, esimerkiksi latvialaiseen Riian balsami -yrttiviinaan ja Ruotsissa ”pors brännvin” -nimellä myytäviin akvaviitteihin. Suomyrtin lehdissä on aineita, jotka aiheuttavat päänsärkyä. Viikinkisotilaiden arvellaan juoneen suomyrtistä tehtyä juomaa saavuttaakseen raivoisan taistelutilan.


title: Suomyrtti

text: Suomyrtin lehtiä on käytetty myös nahan parkitsemiseen sekä värjäykseen. Alunakäsitelty villa saadaan sen avulla keltaiseksi.


title: Suomyrtti

text: Suomyrttiä viljellään jossain määrin myös koristepensaana puistoissa ja puutarhoissa.


title: Lauma

text: Lauma merkitsee isoa joukkoa eläimiä. Sana liitetään useimmiten nisäkkäisiin, kun taas esimerkiksi suurta lintu- tai kalajoukkoa kutsutaan parveksi.


title: Lauma

text: Eläinten eläminen laumoissa on keskeinen tutkimuskohde sosiobiologiassa. Lauma tuo turvaa joillekin eläimille, sillä esimerkiksi seeprayksilö sekoittuu raitojensa avulla lauman sekaan ja niin saalistajan on vaikeampi huomata sitä. Toisaalta saalistajat havaitsevat suuren lauman yksittäistä eläintä helpommin. Laumassa on kuitenkin paljon todennäköisempää selvitä, sillä ympärillä saattaa olla satoja muita yksilöitä suojaamassa. Lauman jäsenet saattavat myös suojella muita jäseniä.


title: Kyllä Jeeves hoitaa

text: Kyllä Jeeves hoitaa () on Clive Extonin toteuttama englantilainen televisiosarja, joka perustuu P. G. Wodehousen "Jeeves"-tarinoihin. Sarjan tuotti ITV:lle Granada Television vuosina 1990–1993. Sarjaa kuvattiin kaiken kaikkiaan neljä tuotantokautta, ja sen pääosissa esiintyvät Hugh Laurie tyhjäntoimittajaherrasmies Bertie Woosterina ja Stephen Fry tämän palvelijan Jeevesin roolissa. Sarjan tuotti Brian Eastman. Sarja on esitetty useasti Suomen Yle TV1-kanavalla televisiossa, ja se on nykyään saatavissa myös DVD:llä.


title: Kyllä Jeeves hoitaa

text: Numerot suluissa kuvaavat tuotantokautta, jonka aikana henkilöt esiintyivät sarjassa.


title: Bliss (tietokonevirus)

text: Bliss on tietokonevirus joka tarttuu GNU/Linux-järjestelmiin. Sen kirjoittaja lähetti viruksen ensimmäisen version Usenet-uutisryhmiin 29. syyskuuta 1996 ja uudemman 5. helmikuuta 1997. Kun Bliss ajetaan, se yrittää liittää itsensä sellaisiin Linuxin suoritettaviin tiedostoihin, joihin tavallisilla käyttäjillä ei normaalisti ole oikeuksia. Tästä syystä suoritettavat tiedostot eivät käynnisty, joten käyttäjät huomaavat sen välittömästi. Vaikka se luultavasti ohjelmoitiin todistamaan, että myös Linux-järjestelmän voi saastuttaa ohjelmallisesti viruksella, se ei leviä kovinkaan tehokkaasti Linuxin käyttäjäoikeusjärjestelmän vuoksi.


title: Bliss (tietokonevirus)

text: Bliss kirjoittaa kaikista tekemisistään siistin login /tmp/.bliss-tiedostoon. Siinä on jopa --bliss-uninfect-files-please -käsky, joka puhdistaa viruksen itsensä saastuttamat tiedostot.


title: Siilit

text: Siilit ("Erinaceidae") on nisäkäsheimo, joka aiemmin luettiin kuuluvaksi hyönteissyöjiin ("Insectivora"), mutta joka nykyisin on erotettu omaan Erinaceomorpha-lahkoonsa. Siilien heimo jaetaan neljään alaheimoon, joista nykyaikana on elossa kaksi: varsinaiset siilit ("Erinaceinae") ja rottasiilit ("Galericinae", aik. "Hylomyinae"). Näiden kahden alaheimon edustajat eroavat ulkonäöltään selvästi. Rottasiileillä ei ole ollenkaan piikkejä ja pitkän nokkansa takia ne muistuttavat päästäisiä. Kummankin alaheimon lajeilla on pitkänomainen kuono ja kehittyneet silmät ja korvat. Raajat ovat melko lyhyet ja jaloissa on yleensä viisi varvasta.


title: Siilit

text: Siilien heimoon kuuluu 10 sukua, joissa on kaikkiaan 24 lajia. Niistä suurin osa on afrikkalaisia ja aasialaisia, ja Euroopassa elävät vain välimerensiili, siili ja aiemmin idänsiilin alalajina pidetty "Erinaceus roumanicus". Suomessa on toistaiseksi tavattu vain tavallista siiliä, mutta "E. roumanicus" on levinnyt jo Viroon ja saattaa tulevaisuudessa laajentaa elinaluettaan Suomenlahden pohjoispuolellekin.


title: Siilit

text: Muutamia siililajeja, kuten korvasiiliä ja nelivarvassiiliä, pidetään Suomessakin lemmikkieläiminä.


title: Monacon Grand Prix 1950

text: Monacon Grand Prix 1950 oli Formula 1-historian ja kauden toinen osakilpailu. Kilpailua johti alusta loppuun Juan Manuel Fangio ja toiseksi tuli uransa ensimmäisen kilpailun ajanut Alberto Ascari. Kilpailu oli Ferrari-tallin ensimmäinen F1-sarjassa. Fangio saavutti F1-historian ensimmäisen Grand Slamin.


title: Monacon Grand Prix 1950

text: Lauantain testeissä Alfredo Piàn ajoi öljyläikkään ja päin reunakaidetta lentäen autostaan ulos, eikä hän pystynyt starttaamaan kilpailuun jalkavammojensa takia.


title: Monacon Grand Prix 1950

text: Kilpailu alkoi Giuseppe "Nino" Farinan jäätyä lähtöruutuunsa (2.), jolloin kahdeksan muuta kuljettajaa hänen takanaan törmäsivät häneen ja aiheuttivat ketjukolarin, josta harva pääsi läpi. Joukossa olivat debyyttikisaansa ajaneet Ascari ja José Froilán González. Louis Chiron saavutti uransa ensimmäisen ja ainoan palkintosijan.


title: Ihala (Raisio)

text: Ihala on Raision suurimpia kaupunginosia. Sen asuntokanta on pääosin omakotitalovoittoista. Ihalassa toimii muun muassa Ihalan koulu sekä sen alaisuudessa toimiva kaksiluokkainen Konsan koulu. Ihalassa on myös suosittu urheilukenttä, jossa harjoittelevat ja pelaavat monet jalkapallojoukkueet. Ihalassa on K-Market-päivittäistavaraliike, baari sekä parturi-kampaamoita. Ihalassa toimii myös päiväkoti, yksityis(koti)päiväkoteja ja muutama tehdas.


title: Ihala (Raisio)

text: Ihalasta on Raision keskustaan matkaa runsas pari kilometriä. Turun seutuliikenteen Fölin bussit 220 ja 221 pysähtyvät Ihalassa.


title: Ihala (Raisio)

text: Ihalassa on tehty merkittäviä arkeologisia kaivauksia Ihalan koulumäen ristiretkiaikaisessa kalmistossa sekä läheisellä Mullin asuinpaikalla. Ihalan kalmisto on puhtaasti kristillinen ja epäillään että Raision 1300-luvu harmaakivikirkon edeltäjä olisi sijainnut juuri Ihalan kansakoulun paikalla mutta todisteet puolesta tai vastaan ovat joko kansakoulun alla tai tuhottu sitä rakennettaessa.


title: Ihala (Raisio)

text: Ihala on entinen työväkipainotteinen alue, jonka asukkaista merkittävä osa kävi työssä läheisellä turunpuoleisella Wärtsilän telakalla. 1950-1980 aikojen vuosista tilanne on muuttunut siten, että alueelle on rakennettu isoja ja kallishintaisia omakotitaloja usein Turustakin muuttaneiden hyvätuloisten ja/ tai varakkaiden myötä. Nykyään Ihalan asuntojen arvostus on Raision korkeimpia, johtuen osin Turun läheisyydestä (n. 6 km Kauppatorille) kuten myös jo mainitusta omakotitalovaltaisuudesta sekä yhdistäen tietynlaisen luonnonläheisyyden hyvien liikenneyhteyksien sekä palvelujen saavutettavuuden suhteen.


title: Ihala (Raisio)

text: Vuonna 2015 Ihalan väkiluku oli 2341 asukasta, eli 9,6 prosenttia koko Raision väestöstä. Ihalan kaupunginosaan kuuluu pienkaupunginosia kuten Polusmäki ja Konsa.


title: Scarlatti

text: Scarlatti on muun muassa seuraavien henkilöiden sukunimi:On olemassa myös asteroidi 6480 Scarlatti.


title: Robin Givens

text: Robin Simone Givens (s. 27. marraskuuta 1964, New York) on yhdysvaltalainen näyttelijä. Givens on näytellyt lähinnä televisiossa. Hänen kenties tunnetuin elokuvasuorituksensa on naispääosa Eddie Murphyn tähdittämässä komediassa Bumerangi ("Boomerang" (1992).


title: Robin Givens

text: Givens oli naimisissa nyrkkeilijä Mike Tysonin kanssa, mutta liitto kesti vain runsaan vuoden (1988–1989).


title: Aktinoliitti

text:
Aktinoliitti (Ca(Mg,Fe)SiO(OH)) on sädekivi ja amfiboliryhmän mineraali. Aktinoliitti ja tremoliitti ovat samanlaisia kemiallisen rakenteensa perusteella. Tremoliitti ja ferroaktinoliitti muodostavat isomorfisen seossarjan.
Kidejärjestelmältään aktinoliitti on monokliininen, ulkonäöltään kuitumainen tai sälöinen. Väriltään aktinoliitti on vihreästä tummanvihreään. Viiru on valkoinen tai heikosti vihreä. Kovuus on 5,5–6 Mohsin asteikolla ja ominaispaino on 2,9–3,0 g/cm³. Bunsenlampulla kuumennettaessa mineraali värjää liekin vihreäksi, ja se myös sulaa kaasuliekissä. Tästä syystä aktinoliitti ei ole yhtä hyvä lämpöeriste kuin muut asbestimineraalit. Aktinoliitti ei myöskään liukene happoihin.


title: Aktinoliitti

text: Aktinoliittia esiintyy yleisesti runsaskalsiumisissa ja -magnesiumisissa metamorfisissa kivissä ja syväkivissä, ja se on hyvin yleinen mineraali.


title: Aktinoliitti

text: Mainittavia esiintymisiä Suomessa ovat muun muassa Kuhmo, Kisko, Siilinjärvi ja Koli.


title: S-Video

text: S-Video on standardi analogisen videosignaalin siirtämiseen televisiolaitteistojen välillä. S-Video tulee sanasta "separated video". S-Videota kutsutaan usein virheellisesti S-VHS:ksi tai "super videoksi". Ammattilaiset käyttävät S-Videosta nimitystä Y/C, joka tarkoittaa yksinkertaisesti kahta johdinta, joista toisessa kulkee kirkkaus- (Y, luminanssi ja tahdistuspulssit) ja toisessa väritieto (C, krominanssi). S-Video -kaapelissa ei kulje audiosignaalia lainkaan, joten ääntä varten tarvitaan erillinen kaapeli. S-Video -kaapelin kautta siirretty kuvasignaali on parempilaatuista kuin komposiittivideo, jossa kirkkaus- ja väritieto kulkevat yhdessä johtimessa. S-Video kuitenkin häviää kuvanlaadussa RGB- ja komponenttivideosignaaleille sekä uusille digitaalisille kuvasignaalin siirtotavoille.


title: S-Video

text:
S-Video -kaapeleissa käytetään 4-pinnisiä mini-DIN-liittimiä. S-Videota voi kuitenkin siirtää myös SCART-liittimen välityksellä, mutta ominaisuus ei ole osa alkuperäistä SCART-standardia.
Mikäli S-videosignaali johdetaan SCART-liittimeen, kuva saattaa näkyä mustavalkoisena, koska laite ei tunnista signaalia oikein ja luulee S-videosignaalin kirkkaussignaalia komposiittisignaaliksi. Värit saa näkymään vaihtamalla videokanavaa tai muulla tavoin säätämällä laitteen asetuksista S-videovastaanoton päälle. Syynä mustavalkoiseen kuvaan voi olla myös vääränlainen SCART-kaapeli tai sovitin. Mikäli televisiossa on kaksi SCART-liitintä, yleensä niistä vain toinen kykenee vastaanottamaan S-videosignaalia ja toinen RGB-signaalia.


title: Aarne Ankka

text:
Aarne Ankka () on ruotsalainen sarjakuvahahmo, jonka on luonut Charlie Christensen. Aarne on kirjallisuutta harrastava, rahaton tukholmalainen, joka arvostelee sapekkaasti ruotsalaista yhteiskuntaa ja elämäntapaa, vippailee kaveriltaan Krilleltä rahaa oluen ostoon ja yrittää houkutella naisseuraa tekeytymällä väärinymmärretyksi runoilijasieluksi. Epäsympaattisista piirteistään huolimatta Aarnessa on myös idealistin ja romantikon vikaa, mikä ehkä selittää hänen huonon sopeutumisensa nyky-yhteiskuntaan.
Christensen piirsi sarjakuvaa ensimmäisen kerran vuosina 1983–1995. Sarjakuvan lopettamista Christensen perusteli sillä, että Espanjaan muutettuaan hän ei enää kyennyt arvostelemaan ruotsalaista yhteiskuntaa riittävän aidolla asenteella. Sarjakuvassa Aarne avioitui, ryhtyi viettämään tavallista perhe-elämää ja jätti hyvästit lukijoille.


title: Aarne Ankka

text: Joulukuussa 2004 Aarne ilmaantui yllättäen toiseen Christensenin sarjakuvaan, "Konrad K.:hon", "Dagens Arbete" -sanomalehdessä. Aarne on ottanut avioeron ja on elämänasenteeltaan jos mahdollista entistäkin kyynisempi. Pian Aarnesta tuli uudelleen sarjakuvan päähenkilö.


title: Aarne Ankka

text: Aarne muistuttaa ulkonäöltään suuresti Aku Ankkaa, mistä syystä Disney uhkasi Christenseniä oikeudellisilla toimilla. Aarnen nokka muuttui joksikin aikaa teräväkärkiseksi, mutta sittemmin nokka palautui alkuperäiseen akuankkamaiseen muotoonsa. Tarinassa nokan samanmuotoisuus on selitetty sillä, että Aarne on käynyt ostamassa pilailupuodista Akun nokan. Silloin tällöin piirroksissa näkyykin Aarnen takaraivon yli kulkeva naru, jolla nokka on kiinnitetty kasvoille. Christensen myös käytti Carl Barksiin viittaavaa taiteilijanimeä Alexander Barks.


title: Aarne Ankka

text: Aarne Ankka -sarjakuvien pohjalta on tehty myös näytelmä, joka on esitetty Suomessa Teater Viirusin, Suomen Kansallisteatterin ja Svenska Teaternin yhteistuotantona ruotsiksi. Syyskuussa 2006 näytelmä kantaesitettiin suomeksi Tampereen Työväen Teatterin näyttämölle Marika Vapaavuoren ohjaamana. Aarnea esitti näytelmässä Lari Halme.


title: Sysmän kirkko

text: Sysmän vanha kirkko on nimetty suojeluspyhimyksensä Olavin mukaan Pyhän Olavin kirkoksi. Se on harmaakivestä viimeistään 1520 rakennettu pitkäkirkko, joka on muutettu ristikirkoksi 1833–34 intendentinkonttorin suunnitelmien mukaan.


title: Sysmän kirkko

text: Sysmän Suurkylässä Päijänteen rannassa, Majutveden Kirkkolahdessa sijaitsevaa kirkkoa on edeltänyt luultavasti 1300-luvulta lähtien kaksi tai jopa kolme puista kirkkoa.


title: Sysmän kirkko

text: Keskiajalla Sysmä kuului kirkollisesti Hollolan emäseurakuntaan. Sysmä itsenäistyi 1300-luvun jälkipuoliskolla ollen ensin Hollolan kappeli.


title: Sysmän kirkko

text: Kirkko oli alkuperäisessä muodossaan suorakulmion muotoinen hallikirkko (ulkomitat 28,5 m x 13,6 m), jonka kulmissa oli suuretnurkkakivet. Parhaiten on säilynyt länsipäädyn tiilikoristelu, ulkoisen saarnatuolin aukko sekä ullakonaukko. Länsipääty on koristeltu kahdella vinoneliökomerolla ja kulmatiilikentällä, joiden yläpuolella on tiilipintaan upotettu ristikomero. Kirkon länsipuolen katolla on sijainnut myös kellotorni tai kattoratsastaja, joka on purettu todennäköisesti 1700-luvulla.


title: Sysmän kirkko

text:
Kirkkosalia ei koskaan holvattu. Keskaikaisesta rakentamiseta ei ole säilynyt paljon merkkejä, ja esimerkiksi sivuseinien ikkuna-aukkojen kokoa ja muotoa on myöhemmin muutettu. Kirkon tehnyt muurari on ollut ehkä sama mestari, joka on tehnyt Janakkalan kirkon. Runkohuoneen pohjoissivulla on sijainnut sakaristo ja eteläsivulla asehuone, mutta niiden tarkasta sijainnista tai rakennusajankohdasta ei ole varmuutta.
1700-luvun loppupuolelle tultaessa kirkko oli jäänyt seurakunnalle ahtaaksi. Siksi se laajennettiin 1832–35 ristikirkoksi C.L. Engelin suunnitelman mukaan. Runkohuoneen sivuseinistä purettiin osa sekä kummallakin puolella olleet kylkiäiset (sakaristo ja asehuone). Käytännössä vain kirkon itä- ja länsipääty säilyivät, mutta länsipäädynkin sisäänkäynti ja ikkuna uusittiin. Uudet ristisakarat ovat hieman runkohuonetta matalammat, ja niiden päädyissä on nurkkapilasterit sekä keskiaikaista tiilikoristelua imitoivat komerokoristeet.


title: Sysmän kirkko

text: Kirkon viereen rakennettiin kellotapuli 1690-luvulla, ja seuraava tapuli 1770-luvulla. Nykyinen puurakenteinen ja kolminivelinen tapuli on vuodelta 1845.


title: Sysmän kirkko

text: Keskiajalla ei kirkkoon maalattu luultavasti muita koristeita kuin rakentajien itsensä maalaamat vihkiristit, joista on jäljellä kuusi. Maalausten puuttuminen on yksi osoitus siitä, että kirkkoa ei ehditty keskiajalla rakentaa aivan valmiiksi. Tähän viittaa myös tekemättä jäänyt holvaus, jonka asemesta kirkkosalin sisäkattona on lautaiset tynnyriholvit.


title: Sysmän kirkko

text: Kirkon kiinteästä sisustuksesta on säilynyt 1500-luvun alussa valmistettu pyhimyskaappi kuorin eteläseinällä. Kirkon veistoksia on säilynyt 1500-luvun alusta lähtien, mm. Suomessa tehdyt pyhä Jaakob vanhempi, pyhä Olavi ja Pyhä Anna sekä triumfikrusifiksi ja Neitsyt Maria. Se, että yhtään vanhempaa veistosta ei ole säilynyt, saattaa viitata edellisen puukirkon tulipaloon. 1500-luvulta tai 1600-luvun alkupuolelta on säilynyt messinkinen kastemalja, jota on ehkä pidetty puisella tai kivisellä jalustalla.


title: Sysmän kirkko

text: Kirkon 28-äänikertaiset urut on valmistanut Kangasalan Urkutehdas 1953.


title: Sysmän kirkko

text: Kirkolla sijaitseva sankaripatsas on kuvanveistäjä Lauri Leppäsen työ vuodelta 1951.


title: Sysmän kirkko

text: Kirkko suunnitellaan suljettavaksi vuonna 2019 korjaustöiden ajaksi, jolloin sen lämmitysjärjestelmä uusitaan. Päätös tehdään marraskuussa 2018. Samalla pitäisi korjata myös sisäkatto, jos rahat riittävät.


title: Andalusiitti

text: Andalusiitti (Al(SiO)) on yksi kolmesta alumiinisilikaatin muodosta. Sillä on täsmälleen sama kemiallinen koostumus kuin sillimaniitilla ja kyaniitilla.


title: Andalusiitti

text: Andalusiitti on saanut nimensä espanjalaisen Andalusian alueen mukaan.


title: Andalusiitti

text: Andalusiitti on väriltään punertava, harmaa tai vihertävä mineraali. Se on kidejärjestelmältään rombinen. Kiteet ovat poikkileikkaukseltaan lähes neliön muotoisia, hyvin muodostuneet kiteet täydellisiä neliöitä. Andalusiitin kovuus Mohsin asteikolla on 7,5 ja ominaispaino noin 3,1–3,2. Kiilto on lasikiilto tai hieman himmeä lasikiilto. Viirun väri on valkoinen. Andalusiitti ei liukene happoihin eikä sula tai pehmene asetyleeniliekillä.


title: Andalusiitti

text: Andalusiitilla on voimakas pleokroismi, joka on otettava huomioon kiteitä hiottaessa. Pleokroismi on optinen ominaisuus, joka aiheuttaa kivessä värimuutoksia: kiteet ovat eri suunnista katsottuna eri värisiä.


title: Andalusiitti

text: Andalusiitti esiintyy liuskeissa, gneisseissä ja niiden rapautumistuotteissa. Andalusiitti on usein läpinäkymätöntä ja hiottavaksi kelpaamatonta. Suuret jalokiviluokkaiset kappaleet ovat hyvin harvinaisia; niitä esiintyy muun muassa Brasiliassa, Sri Lankalla, Kanadan Québecissä, Espanjan Almeriassa ja Andalusiassa, Mankobassa Uralilla sekä Yhdysvalloissa Massachusettsin ja Mainen osavaltioissa.


title: Andalusiitti

text: Andalusiittia esiintyy jonkin verran myös Suomessa. A. Laitakarin Suomen mineraalien hakemistossa (1967) on lueteltu esiintymiä 35 eri kunnan alueelta. Näistä merkittävin on Puolangan Suksiharjun kiilleliuske, jossa esiintyy myös paljon stauroliittia.


title: Andalusiitti

text: Andalusiitti kiteytyy korkeahkossa lämpötilassa ja pienen paineen olosuhteissa. Koska se kestää korkeita lämpötiloja, sitä käytetään keraamisten tuotteiden raaka-aineena.


title: Andalusiitti

text: Chiastoliitti on andalusiitin muunnos, joka esiintyy pitkinä pylväinä. Chiastoliitissa on kiteen kohtisuoraa leikkauspintaa nähden saviliuskesulkeumien muodostama risti (ks. kuva), joka on chiastoliitin ehdottomin tunnusmerkki. Tällaista kuviota ei esiinny muilla mineraaleilla.


title: Andalusiitti

text: Chiastoliitin kovuus Mohsin asteikolla on hieman andalusiittia pienempi: 5–5,5.


title: Andalusiitti

text: Chiastoliittia esiintyy muun muassa Etelä-Australiassa, Boliviassa, Chilessä, Ranskan Bretagnessa, Espanjan Galitsiassa, Siperiassa Venäjällä sekä Kaliforniassa Yhdysvalloissa. Suomesta chiastoliittia ei ole toistaiseksi vielä löydetty.


title: Andalusiitti

text: Chiastoliittia on käytetty aikoinaan amulettina, nykyisin sitä kerätään lähinnä kokoelmakiviksi joko kiteinä tai mataliksi kuvuiksi hiottuina, jolloin ristikuvio tulee parhaiten esille.


title: Huulipuna

text: Huulipuna on kosmeettinen aine, jota levitetään huulille värin antamiseksi. Useimmat huulipunat ovat sävyltään punaisia tai punertavia, mutta huulipunia saa lähes joka värissä ja sävyssä. Huulipunaa käyttävät useimmiten – mutta eivät yksinomaan – naiset.


title: Huulipuna

text: Tyypillinen huulipuna koostuu monista kemikaaleista, pääasiassa erilaisista väriaineista, öljyistä, vahoista ja pehmittävistä aineista. Huulipunaan voidaan myös lisätä sen hajuun ja/tai makuun vaikuttavia aineita, jotta muiden ainesosien tuoksut ja maut peittyisivät.


title: Huulipuna

text: Huulipunaa käytettiin noin 5 000 vuotta sitten muinaisessa Babyloniassa, kun puolijalokivia murskattiin ja syntynyttä jauhetta laitettiin huuliin ja joskus myös silmien ympärille. Muinaiset egyptiläiset uuttivat sinisenpunertavaa väriainetta elohopeaa sisältävistä kasveista, joten näiden väriaineiden käyttäminen aiheutti vakavia sairauksia. Kleopatra teetti oman huulipunansa murskatuista karmiininpunaisista kovakuoriaisista (syvä punainen väri) ja muurahaisista (pohja-aine). Kimmeltävät huulipunat valmistettiin alun perin kalojen suomuista saatavasta aineesta. Huulipunaa voi myös valmistaa hunajasta ja mangonmehusta. Huulipunaa on myös valmistettu lehmän nahasta. Lehmän nahka on murskattu ja liotettu eri väriaineissa.


title: Huulipuna

text: Kuningatar Viktoria julisti meikkaamisen olevan epäsopivaa, koska yleensä vain prostituoidut maalasivat kasvonsa. Tuohon aikaan oli myös kiellettyä käyttää meikkiä ennen avioliittoa, jotta naiset eivät valheellisesti uskottelisi aviomiehelleen olevansa kauniita.


title: Huulipuna

text: Huulipuna tuli suosituksi Elisabet I:n hallituskaudella, jolloin verenpunaiset huulet ja kalpeat kasvot olivat muodissa. Tuohon aikaan huulipuna valmistettiin mehiläisvahasta ja erilaisten kasvien väriaineista.


title: Huulipuna

text: Huulipunan teollinen valmistus alkoi vuonna 1915, kun amerikkalainen Maurice Levy kehitti sille nykyisen kaltaisen sylinterimäisen kotelon. 1930-luvun lamavuosina ja toisen maailmansodan aikana huulipuna oli yksi harvoista ylellisyyksistä, jotka länsimaiset naiset soivat itselleen. Huulipunan suosio kasvoi elokuvateollisuuden ansiosta, nopeimmin 1950-luvulla.


title: Huulipuna

text: Huulipuna saattaa olla hengenvaarallista, jos sen ainesosille on allerginen. Silloin henkilö saattaa reagoida esimerkiksi lanoliiniin, joka on yleinen allergisoiva ainesosa.


title: Stockmannin Oulun tavaratalo

text: Oulun Stockmann oli Suomen toiseksi nuorin ja samalla kaikkein pohjoisin Stockmann-tavaratalo. Tavaratalo avattiin 1. syyskuuta 2001 ja suljettiin 31. tammikuuta 2017. Stockmannin korttelin uudisrakennukset ja vanhojen rakennusten peruskorjaukset suunnitteli Arkkitehtitoimisto Laatio Oy.


title: Stockmannin Oulun tavaratalo

text: Tavaratalo sijaitsi Oulun Rotuaarilla osoitteessa Kirkkokatu 14.


title: Venla Saartamo

text: Venla Vanessa Saartamo (ent. Saartamo-Barquero, s. 28. syyskuuta 1981 Helsinki) on suomalainen näyttelijä. Hän tuli tunnetuksi Miia Laitelan roolistaan MTV3-kanavan saippuasarjassa "Salatut elämät". Vuoden 2016 helmikuussa hän teki lyhyen vierailun sarjaan 14 vuoden tauon jälkeen, mutta hän ei esittänyt Miiaa. Saartamo kuitenkin palasi esittämään Miiaa sarjasta tehtyyn spin-off-sarjaan "Pihlajasatu" kesällä 2018. Hän on lisäksi näytellyt teatterissa "Ronja Ryövärintytär" -näytelmässä Ronjaa. Hänellä on ollut myös sivurooli "Saippuaprinssi"-elokuvassa.


title: Venla Saartamo

text: Saartamo on tehnyt myös musiikkiuraa. Hän on laulanut Runosielut- ja Northbound-yhtyeissä. Vuonna 2015 Saartamo julkaisi ensimmäisen singlensä ”Enjoy the Ride”.


title: Venla Saartamo

text: Saartamo työskentelee myös joogaohjaajana sekä tekee äänimaljahoitoja.


title: Venla Saartamo

text: Saartamo oli naimisissa costaricalaisen miehen kanssa ja heillä on kaksi poikaa, joista vanhemman nimi on Jose. Pariskunta haki eroa vuosina 2011, 2012 ja jälleen vuonna 2015. Vuoden 2015 hakemus päätyi avioeroon.


title: Venla Saartamo

text: Saartamon äiti on näyttelijä Eija Ahvo ja veli näyttelijä Joonas Saartamo.


title: Euromarket

text: Euromarket (aik. "Eka-market") oli suomalainen hypermarketketju, joka toimi vuosina 1973–2017.


title: Euromarket

text: Ensimmäinen Eka-market perustettiin Helsingin Kannelmäkeen nykyisen kauppakeskus Kaaren paikalle vuonna 1973, nimi tuli yhdistelmästä "E"lanto ja "Ka"nnelmäki. Marketin nykyinen perillinen on kauppakeskus Kaaren Prisma. Aluksi nämä hypermarketit, alkuperäiseltä nimeltään "automarketit", olivat E-liikkeen paikallisen osuusliikkeen ja Keskusosuusliike OTK:n yhdessä omistamia. Kun osuusliikkeet yhdistyivät OTK:n kanssa valtakunnalliseksi E-osuuskunta Ekaksi, omistus siirtyi sille. Itsenäisenä pysynyt Elanto yhdisti Eka-markettinsa Maxi-marketketjuun. Eka-yhtymän ketju laajeni 1980-luvun lopussa, kun Centrum-tavaratalot liitettiin siihen.


title: Euromarket

text: Eka-market-ketju uudistettiin 1990-luvulla, ja se sai nimen Euromarket. Euromarket oli vuosina 1995–2004 Elannon Maxin sisarketju, jota johdettiin sen kanssa yhtenä kokonaisuutena. Tuolloin Maxi toimi pääkaupunkiseudulla ja Euromarket pääkaupunkiseudun ulkopuolella. Nykyisin Eka-marketin nimi on verkossa toimivan elintarvike- ja päivittäistavarakauppa Ekamarket.comin käytössä.


title: Euromarket

text: Vuonna 2005 Tradekan ja Wihurin Ruokamarkkinoiden vähittäiskauppaketjut yhdistettiin, minkä seurauksena kolme Etujättiä ja Mäntsälän Sesto muuttuivat Euromarketeiksi.


title: Euromarket

text: Euromarkettien määrä oli vähentynyt vähitellen vuodesta 2009 alkaen joko liiketoimintakauppojen tai lopetusten kautta. Suomen Lähikauppa perusteli luopumisia strategiallaan, joka keskittyi lähikauppaan. Lisäksi Euromarket-ketju oli ollut pitkään tappiollinen; erityisesti haasteita Euromarketille oli aiheuttanut saksalainen kilpailija Lidl. Marraskuussa 2013 jäi jäljelle vain Kotkan Euromarket, kun Uudenkaupungin myymälä suljettiin ketjun toiseksi viimeisenä toimipisteenä.


title: Euromarket

text: Kesko osti Suomen Lähikaupan marraskuussa 2015, mutta Kilpailu- ja kuluttajaviraston ehtojen mukaan Kotkan Euromarket oli myytävä jollekin kilpailevalle kaupparyhmälle. Lopulta Kotkan Euromarket lopetettiin kokonaan 27. huhtikuuta 2017, sillä kaupalle ei löytynyt ostajaa ajoissa.


title: Twix

text:
Twix on Mars Incorporatedin valmistama suklaapatukka, jonka sisällä on toffeeta ja keksiä. Twix pakkauksissa on yleensä kaksi suklaapatukkaa. Twixin myynti alkoi aluksi Isossa-Britanniassa vuonna 1967. Yhdysvalloissa niitä alettiin myydä vuonna 1979. Twixiä myytiin 1991 asti monissa muissa maissa nimellä Raider. Pohjoismaissa ja Turkissa suklaapatukan nimi vaihtui Raiderista Twixiin vuonna 2000.
Twixistä oli vuonna 2007 myynnissä koeajalla valkosuklaaversio nimeltä Twix White. Vuonna 2009 tuli Twix Dark, ja Twix White palasi myyntiin Limited editionina.


title: Twix

text: Lokakuussa 2015 Raider teki paluun kauppoihin rajalliseksi ajaksi.


title: Sami Sarjula

text:
Sami Sarjula (s. 30. heinäkuuta 1978 Kangasniemi) on suomalainen näyttelijä, muusikko ja entinen showtanssija. Sarjula on ollut päätanssijana Scandinavian Hunksissa. Suuren yleisön tietoisuuteen Sarjula on tullut "Salatut elämät" -sarjan Ossi Puolakkana.
Sarjulan merkittävin rooli näyttelijänä on Ossi Puolakan rooli saippuasarjassa "Salatut elämät". Sarjula valittiin Ossi Puolakan rooliin keväällä 2003. Roolihahmo nähtiin televisiossa ensimmäisen kerran talvella 2004. Sarjulan esittämä roolihahmo Ossi Puolakka poistui sarjasta joulukuussa 2013. Kesällä 2018 esitettävässä "Salattujen elämien" spin-off-sarjassa "Pihlajasatu" Sarjula palasi Ossi Puolakan rooliin.


title: Sami Sarjula

text: Keväällä 2007 Sarjula osallistui "Tanssii tähtien kanssa" -ohjelmaan, jossa hän selviytyi kolmanneksi parinsa Sanna Hirvaskarin kanssa. Sarjula juonsi Suomen Neito -kilpailun finaalin syksyllä 2007 ja Miss Suomi -kilpailun finaalit vuosina 2008 ja 2009, vuonna 2008 Noora Hautakankaan ja vuonna 2009 Hirvaskarin kanssa.


title: Sami Sarjula

text: Sarjula on lisäksi näytellyt myös Karstulan kesäteatterissa. Sarjula on kertonut haaveilevansa laulajan urasta ja tekeekin keikkaa laulajana. Salatut elämät -kuvausten loputtua Sarjula on vaihtanut uransa ja ryhtynyt automyyjäksi. Myyjäntyön ohella Sarjula tekee viikonloppuisin juonto- ja laulukeikkoja. Häneltä ilmestyi heinäkuussa 2016 "Ainutlaatuinen"-niminen ensisingle ja video.


title: Sami Sarjula

text: Sarjula tunnetaan myös rallikuskina. Syyskuussa 2008 hän pääsi otsikoihin ajettuaan ulos Turku Karting XXXII Rantarallissa, Mynämäellä. Sarjula ja hänen kartanlukijanaan toiminut isänsä Esko Sarjula selvisivät kuitenkin tapahtumasta säikähdyksellä turvavarusteiden ansiosta. Sarjula on osallistunut myös muihin ralleihin, muun muassa Nuutajärven lasiralliin 2010 ja kartanlukijana Neste Oil Ralliin vuonna 2009 ja osallistui vuonna 2012 samaiseen ralliin itse rallikuskina.


title: Sami Sarjula

text: Sarjula oli naimisissa Anna-Maija Sarjulan kanssa. Heille syntyi poika 18. maaliskuuta 2012. Vaimo on koulutukseltaan lastenhoitaja. He erosivat vuonna 2018.


title: Arseenikiisu

text:
Arseenikiisu (FeAsS) eli arsenopyriitti on hopeanvalkoinen tai teräksenharmaa, metallinkiiltoinen mineraali. Sitä ei tule sekoittaa vaaleaan rikkikiisuun. Arseenikiisu on kidejärjestelmältään monokliininen ja kidemuodot on yleisiä. Tavallisesti kiteet ovat pitkänomaisia, prismamaisia tai neulasmaisia, mutta arseenikiisu voi olla rakeista tai massamaista muotoa.
Viirun väri on tumma harmaanmusta. Kovuus on 5,5 - 6 Mohsin asteikolla, kuitenkin korkeahkosta kovuusasteestaan huolimatta arseenikiisu on aika hauras. Ominaispaino on 5,9-6,2 g/cm³.


title: Arseenikiisu

text: Arseenikiisua esiintyy yhdessä muiden malmimineraalien, kuparikiisun, rikkikiisun ja magneettikiisun, lyijyhohteen ja sinkkivälkkeen kanssa.


title: Johnny Rebel

text: Johnny Rebel (tai John Reb) oli puhekielinen nimitys Yhdysvaltain sisällissodassa Etelävaltioiden puolella taistelleista sotilaista. Nykyisin nimitystä käytetään Etelävaltioissa lähinnä romantisoiduissa yhteyksissä, esimerkiksi vapaustaistelijoista elokuvissa ja laulujen sanoissa. Johnny Rebelin vastine on Billy Yank, joka kuvaa Unionin puolella taistelleita sotilaita.


title: Scandinavian Hunks

text: Scandinavian Hunks on suomalainen miehistä koostuva showtanssiryhmä.


title: Scandinavian Hunks

text: Hunksien toiminta alkoi vuonna 1998, jolloin viisi miestä perusti tanssiryhmän. Ryhmä viihdytti naisia ja homomiehiä vuoteen 2003 asti, jolloin mukaan otettiin kuusi nuorta miestä lisää. Samalla ryhmä otti käyttöön nimen Scandinavian Hunks.


title: Scandinavian Hunks

text: Heti toiminnan alusta esitysten myynti lähti nousuun kokonaismäärän yltäessä yli 150 esitykseen vuodessa. Scandinavian Hunks on saanut osakseen runsaasti huomiota myös mediassa, erityisesti vuosien 2002–2003 aikana; nuoret miehet on nähty useasti erilaisissa tv-ohjelmissa, niin vieraina kuin esiintyjinäkin, sekä useissa eri printtimedioissa. Hunkseilta on tullut myös kalenteri, jonka tuotto menee naisten rintasyöpätutkimuksiin. Vuoden 2011 kalenterin tuotot menevät hyväntekeväisyyteen, jonka katsojat ja Hunksit päättävät yhdessä.


title: Scandinavian Hunks

text: Scandinavian Hunkseihin kuuluu vuonna 2011 18 miestä. Tunnetuimpia jäseniä ovat Esko Eerikäinen ja Niko Nousiainen.


title: Scandinavian Hunks

text: "Scandinavian Hunks" -tanssiryhmässä oleva tanssija Sami Sarjula näyttelee saippuasarjassa Salatut elämät. Myös tanssija Petri Ahonen vieraili sarjassa. Scandinavian Hunks vieraili myös Putous -tv-sarjassa.


title: Ihalan koulu

text: Ihalan koulu on Raision suurin luokkien 1-6 koulu ja siellä opiskelee yhteensä noin 430 oppilasta.


title: Ihalan koulu

text: Ihalan koulussa aloitettiin englantipainotteinen luokka vuonna 2000.


title: Ihalan koulu

text:
Ihalan koulu koostuu kolmesta erillään olevasta rakennuksesta.
Ihalan koulun päärakennuksessa toimivat luokat 1-6.
Ihalan koulussa aloitti vuonna 2007 myös kaksi esiopetusryhmää. Nykyisin pääkoulussa toimii kolme esiopetusryhmää.
Konsan ja Krookilan kouluissa toimii kummassakin kaksi alkuopetuksen luokkaa.


title: Ihalan koulu

text: Ihalan koulun päärakennus on peruskorjattu. Peruskorjaus valmistui syksyllä 2007. Ihalan pääkoulu on virallinen äänestyspaikka.


title: Ihalan koulu

text: Ihalan koulun rehtorina toimii Jari Miettinen.


title: Ihalan koulu

text: Ihalan koulu perustettiin vuonna 1902 nykyisen Konsan koulun tiloihin. 1950-luvun alussa kouluun ilmoittautui yli 200 oppilasta, jonka vuoksi alettiin rakentaa Ihalan pääkoulua. Lauantaina 28.9.2002 vietettiin Konsan koululla Ihalan koulun 100-vuotispäivää.


title: Augiitti

text: Augiitti (Ca,Na)(Mg,Fe,Al,Ti)(Al,Si)O on pyrokseeniryhmään kuuluva mineraali. Kidejärjestelmältään augiitti on monokliininen. Augiitti on väriltään useimmiten mustaa vivahtaen vihreään tai ruskeaan. Kiilto vaihtelee himmeästä lasimaiseen. Kovuus on 5,5–6 ja ominaispaino on 3,2–3,6 g/cm³.


title: Augiitti

text:
Augiittia esiintyy yleensä piioksidiköyhissä magmakivilajeissa.
Augiittia on yleensä sisältyneenä gabroissa, diabaaseissa ja basaltissa.


title: Samuel Eto’o

text: Samuel Eto’o Fils (s. 10. maaliskuuta 1981 Nkon, Kamerun) on kamerunilais-espanjalainen jalkapalloilija, joka edustaa Italian Serie A:ssa pelaavaa Sampdoriaa. Häntä on kuvailtu nopeaksi, voimakkaaksi ja suoraviivaiseksi pelaajaksi. Hän toimii Kamerunin maajoukkueen kapteenina. Hänet on valittu Afrikan vuoden jalkapalloilijaksi vuosina 2003, 2004, 2005 ja ennätyksellisesti jälleen vuonna 2010.


title: Samuel Eto’o

text: Eto’o sai Espanjan kansalaisuuden lokakuussa 2007.


title: Samuel Eto’o

text: Eto’o muutti Espanjaan vuonna 1996 vain 16-vuotiaana liittyäkseen Real Madridin riveihin, mutta hän pelasi seuran edustusjoukkueessa vain kolme Espanjan pääsarjan ottelua. Vuoden 2000 alussa hän siirtyi osaomistussopimuksella Mallorcaan, jossa hän nousi tähteyteen ja voitti vuonna 2003 Espanjan cupin. Hän on 54 maalillaan seuran historian paras maalintekijä Espanjan pääsarjassa.


title: Samuel Eto’o

text: Barcelonaan Eto’o siirtyi pitkällisten kolmisuuntaisten neuvotteluiden jälkeen kaudeksi 2004–2005. Barcelona maksoi Eto’osta Mallorcalle 24 miljoonaa euroa Barcelonan virallisten verkkosivujen mukaan. Hänestä tuli samalla ensimmäinen kamerunilainen pelaaja, joka on koskaan pelannut FC Barcelonassa. Debyyttinsä hän teki 29. elokuuta 2004 Ràcing Santanderia vastaan. Ensimmäisellä kaudellaan hän teki Barcelonassa 25 maalia. Maaleillaan hän auttoi Barcelonan kauden päätteeksi mestariksi. Eto’on Levantea vastaan tekemä maali ratkaisi mestaruuden Barcelonalle. Eto’o saavutti Barcelonassa 50:n maalin rajapyykin jo 67:n pelaamansa ottelun jälkeen.


title: Samuel Eto’o

text: Hän voitti seurassa Espanjan pääsarjamestaruuden kolmesti (2005, 2006 ja 2009) ja Mestarien liigan kaksi kertaa (2006, 2009). Eto’o on tehnyt maalin kahdessa eri Mestarien liigan finaalissa. Hän on myös voittanut Espanjan pääsarjan maalikuninkuuden kaudella 2005–2006. Eto’o, ranskalainen Thierry Henry ja argentiinalainen Messi muodostivat Barcelonan pelätyn ”MET”-kolmikon. Eto’o on tunnettu erityisesti oikea-aikaisista läpijuoksuistaan.


title: Samuel Eto’o

text: Maxwellin siirron varmistutta Barcelonaan, Joan Laporta ilmoitti Barcelonan ja Internazionalen päässeen sopimukseen Zlatan Ibrahimovićin siirtymisestä katalonialaiseuraan. Osana kauppaa Eto’o siirtyi Internazionaleen, jonka lisäksi Barcelona maksoi 46 miljoonaa euroa. Ibrahimovićin hyväksyttyä henkilökohtaiset termit Eto’o matkasi Milanoon lääkärintarkastukseen, jonka jälkeen kauppa oli valmis. Eto’o teki joukkueen kanssa viisivuotisen sopimuksen. 8. elokuuta 2009 hän teki ensimmäisen maalinsa joukkueessa Italian supercupin ottelussa Laziota vastaan. Avauskaudellaan Interissä Eto’o pelasi 48 ottelussa 16 maalia, joista liigassa 12, 32:ssa ottelussa. Ne auttoivat Interin voittamaan . Kaudella Inter eteni myös Mestarien liigan finaaliin, jossa se voitti FC Bayern Münchenin 2–0-lukemin. Eto’osta tuli näin ollen ainut pelaaja, joka on voittanut ´triplan´ kahtena peräkkäisenä kautena.


title: Samuel Eto’o

text: Eto’o siirtyi elokuussa 2011 Venäjän valioliigassa pelaavaan FK Anži Mahatškalaan 30 miljoonan euron siirtosummalla. Hänestä tuli samalla maailman parhaiten palkattu jalkapalloilija 20 miljoonan euron vuosipalkallaan, mihin eivät yllä edes La Liga -sarjan tähdet Cristiano Ronaldo ja Lionel Messi.


title: Samuel Eto’o

text: Anžissa hän teki 53:ssa Venäjän valioliigan ottelussa 25 maalia. Hän teki maalin Venäjän valioliigadebyytissään 27. elokuuta 2011. 5. marraskuuta hän teki 2 maalia Anžin 3–1-voitossa Krylya Sovetovista. 28. huhtikuuta 2012 3–1-voitossa FK Lokomotiv Moskovaa vastaan Eto’o teki jälleen kaksi maalia. Avauskaudellaan hän teki 22:ssa valioliigaottelussa 13 maalia.


title: Samuel Eto’o

text: Seuraavalla kaudella 2012–2013 hän teki 10 maalia 25:ssä ottelussa. Kaudella hän teki kaksi maalia 26. elokuuta 2012 4–2-voitossa Mordovia Saranskia vastaan. Hän teki kaksi maalia myös 16. syyskuuta 5–2-voitossa FK Kuban Krasnodaria vastaan. Kaudella hän teki myös 9 maalia kuuteentoista otteluun Eurooppa-liigassa. Hän muun muassa teki joukkueen molemmat maalit 2–0-voitossa Sveitsiläisestä BSC Young Boysista, sekä 2–0-maalin Anžin voitossa Udinese Calciosta 22. marraskuuta.


title: Samuel Eto’o

text: Anžin omistajan, Suleiman Kerimovin, laitettua kaikki seuran tähtipelaajat myyntiin hänen aikoessaan pienentää seuran budjettia, Eto’o siirtyi 29. elokuuta 2013 Englantilaiseen Chelseaan 1-vuotisella sopimuksella. Eto’o teki ensimmäisen maalinsa Chelsealle 19. lokakuuta pelatussa Valioliiga-ottelussa Cardiffia vastaan.


title: Samuel Eto’o

text: 6. marraskuuta hän teki kaksi maalia Mestarien liigassa neljännen kierroksen ottelussa Schalkea vastaan. 3–0-voittoon päättyneen ottelun kolmannen maalin teki Demba Ba. Eto’o päätti hienon viikkonsa lauantaina 9. marraskuuta tehden Chelsean 1–0-maalin 2–2-tasapelissä West Bromwich Albionista. 29. joulukuuta hän teki Chelsean voittomaalin 2–1-voitossa Liverpoolista. 19. tammikuuta 2014 hän ratkaisi joukkueelleen voiton Manchester Unitedista tehden Chelsean kaikki maalit 3–1-kotivoitossa. Seuraavan maalinsa hän teki 8. maaliskuuta 4–0-voitossa Tottenhamista, jossa hän myös hankki rangaistuspotkun. 18. maaliskuuta pelatussa Mestarien liigan neljännesvälierien toisessa osaottelussa Galatasarayta vastaan hän vei Chelsean johtoon jo ottelun 4. minuutilla. Ottelu päättyi lopulta Chelsean 2–0-voittoon ja joukkue eteni puolivälieriin yhteismaalein 3–1. Eto’o teki maalin jälleen 22. maaliskuuta 6-0-murskavoitossa paikallisvastustaja Arsenalista. 19. huhtikuuta hän teki Chelsean ainoan maalin 1–2-tappiossa Sunderlandille.


title: Samuel Eto’o

text: Heinäkuussa 2014 Chelsea ilmoitti kotisivuillaan, että Eto’on 1-vuotinen sopimus oli päättynyt ja hän sai luvan alkaa etsimään itselleen uutta seuraa. Hän pelasi seurassa yhteensä 35 ottelua ja teki 12 maalia.


title: Samuel Eto’o

text: 26. elokuuta 2014 Eto’o solmi kahden vuoden mittaisen sopimuksen Valioliigassa pelaavan Evertonin kanssa.


title: Samuel Eto’o

text: Kamerunin joukkueessa Eto’osta tuli 17 vuoden ja kolmen kuukauden ikäisenä nuorin 1998 MM-kilpailuissa Ranskassa mukana ollut pelaaja. Hän oli myös ainoa pelaaja, joka oli syntynyt 1980-luvulla Ranskan MM-kilpailuissa. Kamerunin paidassa hän on voittanut kaksi kertaa Afrikan-mestaruuden (2000, 2002) sekä olympiakultaa 2000 kesäolympialaisissa Sydneyssä. Vuonna 2006 hän osallistui Egyptissä Afrikan-mestaruuskilpailuihin, jossa Kamerun putosi puolivälierissä Eto’on ammuttua rangaistuspotkun yli maalin Norsunluurannikkoa vastaan. 31. tammikuuta 2008 Eto’o ohitti norsunluurannikkolaisen Laurent Pokoun kaikkien aikojen maalintekijänä Afrikan mestaruusturnauksissa. Pokoun tekemä vanha ennätys oli 14 maalia.


title: Twist

text: Twist voi tarkoittaa seuraavia:


title: Dolomiitti

text:
Dolomiitti (CaMg(CO)) on kemialliselta koostumukseltaan kalsiummagnesiumkarbonaattia. Dolomiitti on kidejärjestelmältään trigoninen. Väriltään dolomiitti on usein kellertävää tai ruskehtavaa, hyvin harvoin puhtaan valkoista. Dolomiitti voi olla myös hyvin voimakkaan värinen, mutta silloin se johtuu epäpuhtauksista. Harmahtavia, punaisia ja vihreitäkin värisävyjä esiintyy. Ääritapauksissa dolomiitti voi olla tiilenpunaista, vihreätä tai mustaa.
Kiilloltaan dolomiitti on lasikiiltoinen ja viiru on valkoinen. Kovuudeltaan dolomiitti on 3,5–4 Mohsin asteikolla ja ominaispaino on 2,8–3 g/cm³.


title: Dolomiitti

text: Dolomiittia esiintyy kidemuotoisena onkaloissa, Suomessa sitä on Paltamossa, Joroisissa, Virtasalmella, Vampulassa, Siikaisissa.


title: Dolomiitti

text: Dolomiittia käytetään rakennuskivissä ja maanparannusaineissa. Maanparannuksessa dolomiitti vähentää maan happamuutta ja lisää maahan kalsiumia ja magnesiumia.


title: Dolomiitti

text: Mineraali on nimetty 1791 ranskalaisen minerologin ja geologin Déodat Gratet de Dolomieu'n mukaan.


title: Twist (konvehtipussi)

text: Twist on vuonna 1957 Norjassa myyntiin tullut makeissekoitus. Suomessa ne ovat olleet saatavilla vuodesta 1964. Alun perin Maraboun, nykyisin Kraft Foodsin, valmistamia Twist-makeisia myydään Suomessa, Ruotsissa, Norjassa ja Tanskassa. Makeiset valmistetaan Ruotsissa, Upplands Väsbyn tehtaalla.


title: Twist (konvehtipussi)

text: Twist-pussin sisältöä on uudistettu useita kertoja, viimeksi vuonna 2003, jolloin mukaan tuli kolme uutta makua.


title: Lindsay Davenport

text: Lindsay Ann Davenport (s. 8. kesäkuuta 1976 Palos Verdes, Kalifornia, Yhdysvallat) on yhdysvaltalainen tennisammattilainen ja olympiavoittaja. Hän on yksi neljästä naispelaajasta (muut ovat Steffi Graf, Martina Navratilova ja Chris Evert) vuoden 1975 jälkeen, joka on vuoden lopussa ollut maailman ykköspelaaja vähintään neljä kertaa. Davenport oli ykkönen kausien 1998, 2001, 2004 ja 2005 päättyessä.


title: Lindsay Davenport

text: Maailman ranking-listan ykkösenä ensimmäisen kerran jo vuonna 1998 ollut Davenport aloitti ammattilaisuransa vuonna 1993. Oikeakätinen tähti sijoitettiin maailman ykköseksi myös vuoden 2006 alussa julkistetulla listalla. Davenportin parhaat saavutukset ovat kolme Grand Slam -turnauksen voittoa ja olympiakulta 1996. WTA-tason kaksinpelin turnauksia Davenport on voittanut urallaan 55, viimeisimmän maaliskuussa 2008. Davenportin peli perustuu hyvään syöttöön, sekä painaviin ja tarkkoihin peruslyönteihin. Heikoin osa-alue löytyy liikkumisesta.


title: Lindsay Davenport

text: Davenportin Grand Slam -turnausvoitot ovat tulleet 1998 Yhdysvaltain avoimissa, 1999 Wimbledonissa ja 2000 Australian avoimissa jolloin Davenport kukisti finaalissa sveitsiläisen Martina Hingiksen luvuin 6–1, 7–5.


title: Lindsay Davenport

text: Davenport voitti naisten kaksinpelin olympiakultaa Sydneyn olympialaisissa vuonna 1996. Hän on myös International Tennis Federationin maailmanmestari vuodelta 1998.


title: Lindsay Davenport

text: Joulukuussa 2006 Davenport ilmoitti olevansa raskaana ja samalla hän kertoi lopettavansa uransa. Davenport palasi kuitenkin takaisin kilpakentille syksyllä 2007 Balin turnauksessa. Davenport ohitti Steffi Grafin eniten palkintorahoja ansainneena naistennispelaajana, kun hän voitti Australian avointen 2008 ensimmäisellä kierroksella Sara Erranin. Samalla hänestä tuli kaikkien aikojen eniten urheilukilpailuissa palkintorahoja ansainnut nainen.


title: Lindsay Davenport

text: Davenport ei pelannut kilpakentillä kauden 2008 jälkeen, koska 30.6.2009 hän synnytti toisen lapsensa. Davenport palasi kaudella 2010 nelinpeleihin. Vuoden 2011 Ranskan avoimissa hän voitti Women's Legends Doubles -turnauksen yhdessä Martina Hingiksen kanssa. Vuoden 2011 jälkeen hän ei ole kilpaillut, sillä hän sai miehensä kanssa kolmannen lapsen tammikuussa 2012. Davenport on solminut sopimuksen Orange County Breakersin kanssa ja hänen on uutisoitu palaavan pelikentälle World TeamTennis-turnaukseen heinäkuussa 2012.


title: Lindsay Davenport

text: Vuonna 2003 Davenport meni naimisiin investointipankkiirin ja entisen tennisammattilaisen Jon Leachin kanssa. Jon Leach on tennispelaaja Rick Leachin veli. Davenportilla ja hänen aviomiehellään on kaksi lasta, Jagger Jonathan (s. 10. kesäkuuta 2007) ja Lauren Andrus (s. 27. kesäkuuta 2009).


title: Wollastoniitti

text: Wollastoniitti (CaSiO) on pyroksenoidiryhmään kuuluva mineraali. Se on kidejärjestelmältään trikliininen. Harvoin wollastoniitti esiintyy omamuotoisena. Ulkonäöltään se on sälöinen tai neulasmainen. Sälöt on hauraita. Väriltään wollastoniitti on usein valkoista, kellertävänvalkoista tai punertavanvalkoista ja joskus harmaata. Viiru on valkoinen. Wollastoniitti on lasikiiltoinen tai silkkikiiltoinen. Kovuus on 4,5 - 5 Mohsin asteikolla. Wollastoniitti on kohtalaisesta kovuudestaan huolimatta haurasta. Wollastoniitin ominaispaino on 2,8 - 3,1 g/cm³.


title: Wollastoniitti

text: Wollastoniittia käytetään keraamisessa teollisuudessa ja wollastoniittia saadaan Suomessa mm. Lappeenrannasta.


title: Aapo Seppälä

text: Aapo Väinö Seppälä (19. maaliskuuta 1905 Längelmäki – 24. tammikuuta 1967 Hämeenlinna) oli suomalainen diplomi-insinööri ja poliitikko. Seppälä toimi Kokoomuksen Turun läänin pohjoisesta vaalipiiristä valittuna kansanedustajana vuosina 1962–1965.


title: Montreux

text: Montreux (ääntyy , tai suomalaisemmin suunnilleen °moontröö°) on Sveitsissä Vaud’n kantonissa Genevenjärven rannalla sijaitseva noin 26 000 asukkaan kaupunki. Kaupunki tunnetaan sijainnistaan 2 000 metrin korkuisten vuorenhuippujen suojassa, leppeästä ilmastostaan ja rantapromenaadin subtrooppisesta kasvillisuudesta.


title: Montreux

text: Montreux’n nimi on tunnettu Kultaisesta ruusustaan, joka on televisio-ohjelmille jaettava palkinto. Juhla, jossa palkinto jaetaan, pidettiin aiemmin Montreux’ssä, mutta nykyisin Luzernissa. Montreux’ssä järjestetään vuosittain Montreux’n jazzfestivaalit.


title: Montreux

text: Deep Purple -yhtye sävelsi kuuluisan kappaleensa "Smoke on the Water" ja koko muun "Machine Head" -albumin Montreux’ssä. "Smoke on the Water" -kappaleen inspiroi Montreux’n vanhan Kasinon palo. Deep Purplen studio oli kasinon viereisen kadun varrella. Kasinoa uusittaessa studio rakennettiin sinne. Queen-yhtye osti studion ja siellä on äänitetty muun muassa Queenin albumit "Innuendo" ja "Made in Heaven". Studiossa on nykyään "Queen Studio Experience" -museo.


title: Montreux

text: Montreux’ssä on Suomen marsalkka Mannerheimin nimeä kantava puisto ja muistomerkki, osoite Quai des Fleurs 9, 1820 Montreux (). Mannerheim vietti viimeiset vuotensa seudulla, Glionin kylässä sijaitsevassa Valmontin yksityissairaalassa. Valmontin parantola (Sanatorium Valmont) on nykyään Klinik Valmont


title: Fulham FC

text: Fulham Football Club on englantilainen vuonna 1879 perustettu jalkapalloseura, joka on kotoisin Lontoosta. Fulham pelaa tällä hetkellä Englannin korkeimmalla sarjatasolla, Valioliigassa, jonne se nousi takaisin kauden 2017-2018 päätteeksi. Seura on Lontoon alueen vanhin.


title: Fulham FC

text: Pitkästä historiastaan huolimatta Fulhamin suurin voitto on Intertoto Cupin ykkössija vuonna 2002. Kaudella 2009–2010 Fulham pelasi Eurooppa-liigan loppuottelussa. FA Cupissa joukkue on päässyt kerran finaaliin ja viidesti välieriin. Paras sarjasijoitus on kaudelta 2008–2009, jolloin Fulham oli Valioliigan seitsemäs.


title: Fulham FC

text: Fulhamin omistaa Shahid Khan.


title: Fulham FC

text: Fulham perustettiin 1879 nimellä Fulham St Andrew's Church Sunday School, ja sen perustivat West Kensingtonin Star Roadilla sijaitsevat anglikaanisen seurakunnan seurakuntalaiset. Se voitti Itä-Lontoon amatööricupin 1887, ja lyhennettyään nimen nykyiseen muotoon vuonna 1888 se voitti ensimmäisellä yrityksellä vuonna 1893 Itä-Lontoon liigan.


title: Fulham FC

text: Joukkue sai ammattilaisstatuksen 12. joulukuuta 1898, samana vuonna kun se aloitti eteläisen liigan 2. divisioonassa. Kaudella 1902–1903 se voitti divisioonan ja nousi porrasta ylemmäs 1. divisioonaan. Joukkue voitti eteläisen liigan kahdesti vuosina 1905–1906 ja 1906–1907.


title: Fulham FC

text: Ennakolta Fulhamin odotettiin menestyvän jopa todella hyvin valioliigassa. Moni ennusti joukkueen yltävän UEFA Cup-paikkaan, tai jopa Mestareiden liigaan. Ensimmäinen kausi oli kuitenkin pettymys. Huolimatta muutamista hyvistä otteluista ja ajoittaisista loisteliaista välähdyksistä lopullinen sijoitus sarjassa oli 13.


title: Fulham FC

text: Seuraavalla kaudella Fulham ajautui vaarallisen lähelle putoamista ja puheenjohtaja Mohamed Al-Fayed kertoi Jean Tiganalle, että tämän sopimusta ei enää jatkettaisi kauden päätyttyä. Surkeat esitykset, jotka kulminoituivat 4–0-kotitappioon Blackburn Roversille, johtivat kuitenkin siihen, että Tigana sai lähteä jo ennen kauden päätöstä. Tigana teki seuran ennätysoston, kun hän osti Steve Marletin Olympique Lyonnaisista 11,5 miljoonalla punnalla. Hän ei kuitenkaan vastannut odotuksiin ja pelasi vain 54 ottelua kolmessa vuodessa, tehden niissä vain 11 maalia. Hänet lainattiin Olympique de Marseilleen 18 kuukaudeksi, kun Coleman otti ohjat, ja oli siellä sopimuksensa loppuun saakka.


title: Fulham FC

text: Chris Coleman otti ohjat kauden 2002–2003 viiden viimeisen ottelun ajaksi, joista Fulham otti 10 pistettä 15 mahdollisesta. Colemanille tarjottiin pysyvä sopimus kesällä 2003 siitäkin huolimatta, että arveltiin kokemattoman Colemanin palkkaamisen johtavan Fulhamin tippumiseen sarjasta. Coleman kuitenkin vastasi epäilijöille hienosti nostamalla Fulhamin kaudella 2003–2004 yhdeksännelle sijalla Valioliigassa, joka oli samalla Fulhamin kaikkien aikojen paras sijoitus sarjassa. Tämä olisi saattanut olla parempikin sijoitus ellei joukkueelle olisi tullut kovia taloudellisia paineita myydä Louis Saha Manchester Unitediin, josta he saivat seuran ennätyksellisen summan 13 miljoona puntaa. Kauden viimeisessä ottelussa Fulham voitti Boltonin 2–0 vieraissa – kolmas maali olisi nostanut joukkueen sarjassa kahdeksanneksi. Coleman onnistui kaudella 2004–2005 myös varsin mallikkaasti ja joukkue sijoittui sarjassa sijalle 13. Kausi 2005–2006 oli kuitenkin huomattavasti vaikeampi, mutta onnistui kauden kolmanneksi viimeisessä ottelussa voittamaan Wigan Athleticin 1–0 ja varmisti paikkansa sarjassa jo tässä vaiheessa. Kaudella nähtiin muun muassa voitot Chelseasta, 2–0 voitto vuoden 2005 Euroopan mestarista Liverpoolista ja 6–1 voitto West Bromwich Albionista. Fulhamin kotivire oli sarjan 6 parhaan joukkueen ulkopuolelta paras koko sarjassa, 12 voittoa 18 mahdollisesta, kun taas vieraissa joukkue oli sarjan huonoin 1 voitolla ja neljällä tasapelillä 18 ottelusta. Kauden vaikeuksista huolimatta joukkue saavutti sarjassa 12 sijan.


title: Fulham FC

text: Lawrie Sanchezin ensimmäinen ottelu oli vierastappio Readingille. Kolmannessa ottelussa näytti jo siltä, että hän saisi kauan kaivattuja pisteitä Arsenalia vastaan, kun Simon Davies tasoitti ottelun 78 minuutilla, mutta Arsenal teki vielä aivan loppuhetkillä kaksi maalia ja voitti ottelun 3–1. Sanchezin seuraava ottelu oli Liverpoolia vastaan, joka lepuutti avainpelaajiaan mestareiden liigan ottelun jäljiltä. Clint Dempseyn maali toikin Sanchezille ensimmäisen voiton Fulhamin peräsimessä. Voitto yhdistettynä muihin otteluihin kierroksella pelasti Fulhamin putoamiselta. Perjantaina 11. maaliskuuta 2007 Sanchez lopetti työnsä Pohjois-Irlannin maajoukkueen valmentajan ja aloitti pysyvästi Fulhamissa. 9. kesäkuuta 2007 Sanchez teki ensimmäisen ostonsa Fulhamille, kun hän osti Diomansy Kamaran West Bromwichistä kuudella miljoonalla punnalla.


title: Fulham FC

text: Sanchez ei saanut Fulhamia iskuun kaudella 2007–08. Joukkue ei onnistunut kääntämään otteluitaan voitoksi ja putosi sarjan häntäpäähän. Sanchez sai potkut 21. joulukuuta 2007 kun Fulham oli liigassa sijalla 18 voitettuaan vain kaksi pelaamastaan 17 ottelusta.


title: Fulham FC

text: Roy Hodgsonin ensimmäiseksi otteluksi osui FA Cupin ottelu Bristol Roversia vastaan, joka päättyi tasan 2–2. Hodgson ymmärsi nopeasti mitä joukkueesta puuttui ja aloitti täsmähankintojen tekemisen. Ensimmäinen joukkueeseen hankittu pelaaja oli kolossimainen puolustaja Brede Hangeland joka tuli FC Kööpenhaminasta 3,5 miljoonalla punnalla. Seuraavat hankinnat olivat Leon Andreasen Werder Bremenistä, Eddie Johnson Kansas City Wizardsista, Erik Nevland FC Groningenista ja viimeisimmät hankinnat ovat Suomen maajoukkueen pitkäaikainen kapteeni Jari Litmanen sekä Toni Kallio BSC Young Boysista.


title: Fulham FC

text: Kaudella 2008-2009 hieman yllättäenkin Fulham onnistui nappaamaan kautta aikojen parhaan pääsarjasijoituksensa ja sijoittui seitsemänneksi. Samalla aukeni paikka kauden 2009-2010 Euroopan Liigaan. Hodgson johdatti joukkueensa komeaan suoritukseen ja tyylilleen uskollisena joukkue oli yksi sarjan vähiten maaleja päästäneistä joukkueista. Toisaalta taas maalinteko kangerteli välillä pahemmastikin, mutta silti joukkue onnistui napsimaan arvokkaita pisteitä lähes ottelusta, kuin ottelusta. Kovimpina saavutuksina kaudella voidaan pitää voittoja Arsenalista ja Manchester Unitedista. Kotonaan Hodgsonin suojatit hävisivät vain neljä ottelua. Saavutuksen ehkä suurimmat tekijät olivat onnistuneet hankinnat. Edellis kauden lopun täsmähankinnat saivat jatkoa keesällä 2008, kun Hodgson hankki ilmaisella siirrolla Middlesbroughista Mark Schwarzerin, joka osoittautui kaudella ehkä jopa koko sarjan kovimmaksi hankinnaksi. West Hamista tuli kaksikko Bobby Zamora ja John Paintsil 6,3 miljoonaan punnan yhteissummalla. Fredrik Stoor saapui joukkueeseen Rosenborgista, Dickson Etuhu taas Sunderlandista noin 1,5 miljoonan punnan hinnalla. Kallein hankinta oli Andrew Johnson Evertonista arvioiden mukaan 10,5 miljoonan punnan siirtosummalla.


title: Fulham FC

text: Kaudella 2009–2010 Fulhan sijoittui Valioliigassa 12:nneksi. Uudessa Eurooppa-liigassa seura eteni loppuotteluun. Sijoituttuaan alkulohkossaan AS Roman jälkeen toiseksi se kukisti pudotuspeleissä FK Šah’tar Donetskin, Juventuksen, VfL Wolfsburgin ja Hamburger SV:n. Loppuottelussa Fulham hävisi Atletico Madridille jatkoajan jälkeen 1–2. Hodgson allekirjoitti Liverpool FC:n kanssa kolmivuotisen sopimuksen 1.7.2010.


title: Fulham FC

text: Elokuun alussa 2010 Fulham nimesi lopulta Hodgsonille seuraajan tehtyään sopimuksen walesilaisen Mark Hughesin kanssa. Hughesin johdolla Fulham jatkoi edellisvuosien positiivisia esityksiään ja sijoittui lopulta Valioliigan kahdeksanneksi. Sijoitus oli seuran historian toiseksi paras. Lisäksi Fulham selvisi UEFA:n fair play -joukkueena Eurooppa-liigaan kaudelle 2011−2012. Menestyksestä huolimatta Hughes erosi tehtävistään kesäkuun alussa. Hän perusteli lähtöään halulla kehittyä ja edetä omalla valmennusurallaan.


title: Fulham FC

text: "Seuraa edelleen edustavat pelaajat lihavoitu."


title: Pyhä kivi

text: Pyhä kivi viittaa kiviin, joilla on rituaalista tai uskomuksellista merkitystä. Yksittäiset, usein tavallista isommat tai näkyvämmässä asennossa tai paikalla olevat kivet ovat olleet pyhiä. Kivi on usein ollut haltijan tai jumalan koti tai palvonta- ja uhripaikka. Saamelaisilla on ollut paljon pyhiä seitakiviä. Islannissa on uskottu, että haltijat asuvat erikoisissa, suurikokoisissa kivissä, joita seisoo siellä täällä muuten avoimella ja melko tasaisella seudulla. Kiviä on pidetty haltijoiden kotipaikkoina tai uhripaikkoina kaikkialla Pohjois-Euroopassa. Suomessa alueen haltijat ovat voineet asua napakivessä.


title: Pyhä kivi

text: Monessa tapauksessa erikoisiin kiviin liittyy myyttinen kertomus, joka kertoo, miten kivi sai paikkansa tai muotonsa maailman alkuaikana. Esimerkiksi Suomessa ja Virossa monet siirtolohkareet on uskottu jättiläisten, (kalevanpoikien tai jatulien) tai hiisien paikoilleen siirtämiksi. Kerrotaan myös erään rannalla olevan siirtolohkareen luona uhratun ”kalajumalalle”. Varsinkin Karjalassa monet esikristilliset pyhät kivet ovat saaneet kristillisen merkityksen, jolloin ne on yhdistetty pyhiin tai Neitsyt Mariaan.


title: Pyhä kivi

text: Suomessa pyhiksi kiviksi on arveltu myös kuppikiviä, joiden pintaa ihmiset ovat muokanneet.


title: Pyhä kivi

text: Pyhänä kivenä voidaan pitää myös Saudi-Arabian Mekassa sijaitsevaa Kaaban mustaa kiveä, jonka luo tuhannet muslimit vuosittain vaeltavat pyhiinvaellusmatkoillaan. Kiven uskotaan olevan ihmisten synneistä tummunut rubiini joka on pudonnut taivaasta, ja kiven palvontaan kuuluvat esimerkiksi moninkertainen kävely kiven ympäri, sen suuteleminen ja kumartaminen.


title: Orlando

text: Orlando on kaupunki Floridan osavaltiossa Yhdysvalloissa. Kaupungissa asuu noin 271 000 ihmistä, joten se on Floridan suurin sisämaakaupunki ja osavaltion kuudenneksi suurin kaupunki.


title: Orlando

text: Orlandossa sijaitsee useita suuria teema- ja huvipuistoja. Näistä tunnetuin on Walt Disney World. Suurien teemapuistojen ja niiden ylläpitämän turismin lisäksi kaupunkia työllistävät teknologiateollisuus sekä maatalous, joka keskittyy erityisesti sitrushedelmiin.


title: Orlando

text: Orlando sijaitsee sisämaassa Floridan osavaltion keskiosassa. Kaupungin alueen kokonaispinta-ala on 265,214782 neliökilometriä (102,4 neliömailia). Kaupungin alue on alavaa maata, josta suuri osa on ollut alun perin kosteikkoja ja vesistöjä. Atlantin valtameren rannikko sijaitsee noin 80 kilometrin päässä kaupungin itäpuolella ja Meksikonlahden rannikko noin 120 kilometrin päässä kaupungin länsipuolella.


title: Orlando

text: Hallinnollisesti Orlandon kaupunki kuuluu Orangen piirikuntaan, ja on piirikunnan hallintokeskus (). Orlandon suurkaupunkialueesta osia kuuluu myös ympäröiviin Seminolen, Lake, ja Osceolan piirikuntiin.


title: Orlando

text: Orlandossa vallitsee kostea subtrooppinen ilmasto. Sadanta on suurempaa kesällä kuin talvella, mutta ilmastossa ei ole varsinaista kuivaa kautta. Vuoden keskilämpötila on 22,4 °C. Kylmin kuukausi on tammikuu, jonka keskilämpötila on 15,4 °C, ja lämpimin elokuu, jonka keskilämpötila on 28,1 °C.


title: Orlando

text: Nykyinen Orlandon kaupungin paikalle rakennettiin alun perin Yhdysvaltain intiaanisotien aikana vuonna 1838 linnake nimeltä Fort Gatlin. Vuoteen 1840 mennessä linnakkeen ympärille oli muodostunut kylä, joka sai oman postitoimistonsa 30. toukokuuta 1850. Kylän nimi oli aluksi Jernigan, mutta se vaihdettiin Orlandoksi vuonna 1856.


title: Orlando

text: Nimen alkuperästä on useita tarinoita ja teorioita. Yleisimmän tarinoista mukaan kaupunki on nimetty intiaanisodissa kuolleen Orlando Reeves-nimisen sotilaan mukaan.


title: Orlando

text: Orlando sai virallisesti kaupungin aseman ja oman kunnallishallinnon vuonna 1875.


title: Orlando

text: Orlandossa tapahtui 2016 Yhdysvaltain rauhanajan historian pahin ampumavälikohtaus, kun afgaanitaustainen mies ampui yli 50 ihmistä ja haavoitti saman verran ihmisiä seksuaalivähemmistöille suunnatussa yökerhossa.


title: Orlando

text: Orlandon hallintoon kuuluvat pormestari sekä kuusijäseninen valtuusto. Pormestari ja valtuuston jäsenet valitaan vaaleilla nelivuotisille kausille. Jokainen valtuuston jäsen edustaa yhtä kaupungin kuudesta vaalipiiristä. Nykyisenä pormestarina on toiminut jo vuodesta 2003 demokraatti Buddy Dyer.


title: Orlando

text: Orlandon talous perustuu pitkälti teollisuuteen ja turismiin. Kaupungin alueen teollisuus tuottaa tärkeimpinä ilmailu- ja avaruusalan sekä tietokone- ja ohjelmistoalan teknologiaa. Orlandossa tuotetaan myös viihdettä, kuten elokuvia ja televisiotuotantoa.


title: Orlando

text: Kaupungin turismin pääkohteina ovat alueen useat suuret teemapuistot. Näistä tunnetuin on Walt Disney World, johon kuuluu muun muassa Disney's Hollywood Studios sekä muita teemapuistoja. Orlandon muita tunnettuja teemapuistoja ovat SeaWorld ja Universal Orlando Resort, johon kuuluu kaksi huvipuistoa: Islands Of Adventure ja Universal Studios Florida. Vuonna 2012 Orlandossa pidettiin Star Wars Celebration VI-juhla.


title: Orlando

text: Teollisuuden ja turismin lisäksi varsinkin sitrushedelmien viljely ja jalostus työllistävät aluetta; alueen nimi onkin Orangen piirikunta (, O.C.) - Orange on appelsiini englanniksi.


title: Orlando

text: Kaupunkia palvelee Orlandon kansainvälinen lentoasema, joka on Floridan toiseksi vilkkain, sekä läheiset Orlando Sanford International Airport ja Orlando Executive Airport. Kaupungin läpi kulkee Interstate 4-valtatie sekä rautatie. Sinne suunniteltiin nopeaa rautatietä joka olisi kulkenut aluksi Orlandosta Tampaan, myöhemmin Miamiin, mutta suunnitelmat hylättiin.


title: Orlando

text: Orlandolaisia urheilujoukkueita ovat muun muassa jalkapallon MLS-liigan Orlando City SC, koripallon NBA-liigan Orlando Magic ja jääkiekon ECHL-liigan Orlando Solar Bears.


title: Hydaburg

text: Hydaburg on kaupunki Kaakkois-Alaskassa Prince of Walesin saarella. Vuoden väestönlaskennassa sen asukasluku oli 382. Näistä 85,08 prosenttia kuului etnisesti Amerikan alkuperäiskansoihin.


title: Kuparihohde

text: Kuparihohde (CuS) eli kalkosiitti on kuparisulfidi. Kuparihohteen kidejärjestelmä voi olla ortorombinen tai heksagonaalinen riippuen sen syntylämpötilasta. Kuparihohde kiteitä on tavattu omamuotoisena muualla maailmassa, mutta Suomessa sitä ei ole juurikaan löydetty.


title: Kuparihohde

text:
Kuparihohde esiintyy yleensä rakeina tai hyvin hienorakenteisina massoina, jotka ovat tiiviitä. Tavallisesti se esiintyy kuparikiisun ja muiden kuparimineraalien kanssa.
Väriltään kuparihohde on tumman lyijynharmaa. Sen viiru on samanvärinen. Ilman kanssa kosketuksiin joutuessaan kuparihohde patinoituu sinertäväksi.
Kuparihohteen kiilto on himmeän metallimainen. Kuparihohteen kovuus on 2,5-3 Mohsin asteikolla ja ominaispaino on 4,8-5,5 g/cm³.


title: Kuparihohde

text: Kuparihohde muistuttaa hieman ulkonäöltään magnetiittia. Ainoat erot on, että kuparihohde ei ole magneettinen ja kovuus on magnettiittia alhaisempi.


title: Kuparihohde

text:
Kuparihohdetta esiintyy mm. karsikivissä, pegmatiiteissa, kvartsijuonissa ja tummissa vulkaniiteissa.
Kuparihohde on kuparirikas mineraali, jossa on noin 80% kuparia. Muualla maailmassa se on tärkeä kuparimalmimineraali, mutta Suomessa sen merkitys on pieni.


title: Laura Gemser

text: Laura Gemser (s. 5. lokakuuta 1950 Java, Indonesia) on malli, näyttelijä ja pukusuunnittelija. Häntä pidetään yhtenä 1970-luvun seksisymboleista. Hän on esiintynyt myös nimillä Moira Chen, Laura M. Gemser tai Laurette Marcia Gemser.


title: Laura Gemser

text: Hänen läpimurtoroolinsa oli elokuvassa Emmanuelle 2 (1975), jossa hän näytteli hierojaa. Ikimuistettavan kohtauksen johdosta hänelle tarjottiin pääroolia elokuvaan Black Emanuelle (1975). Kulttielokuvien maineen saaneet Black Emanuelle -sarjan elokuvat ovat kuuluisia eksoottisista kuvauspaikoista ja joskus hyvinkin vastenmielisistä aiheista, joita toimittaja Emanuelle tutkii.


title: Laura Gemser

text: Suurin osa hänen elokuvistaan on lajityyliltään seksploitaatioelokuvia ja joissain näytetään myös yhdyntä. Gemser ei koskaan itse näytellyt hardcore-seksikohtausta, vaikka Black Emanuelle -elokuvassa annetaan niin ymmärtää: kohtauksissa käytettiin sijaisnäyttelijöitä. Black Emanuelle elokuvasarjan lisäksi hän on näytellyt pää- ja sivurooleja myös komedia- ja kauhuelokuvissa, sekä tehnyt myös cameo-esiintymisiä.


title: Laura Gemser

text: Elokuvaharrastajien joukossa Gemser on noussut jopa palvotummaksi kuin alkuperäinen "valkoinen" Emmanuelle, Sylvia Kristel. Yleinen harhaluulo on, että Gemser olisi syntynyt Alankomaissa, koska toimittajat ovat sekoittaneet hänet Kristeliin.


title: Laura Gemser

text: Gemser oli naimisissa useissa hänen elokuvissaan vastanäyttelijänä olleen Gabriele Tintin kanssa vuodesta 1976 vuoteen 1991, Tintin kuolemaan, saakka. Nyttemmin Gemser on muuttanut Italiaan viettämään eläkepäiviään.


title: Game Boy Pocket

text: Game Boy Pocket on Nintendon vuonna 1996 julkaisema tavallista Game Boyta pienempi, kevyempi ja vähemmän virtaa vievä käsikonsoli. Se tarvitsee kaksi AAA-kokoista paristoa, joilla pystyy pelaamaan noin kymmenen tuntia. Game Boy Pocketissa on pienempi linkkiportti kuin vanhemmissa Game Boy -malleissa, joten niiden yhteenliittämiseen tarvitaan sovitin. Tätä porttimallia on käytetty kaikissa myöhemmissä Game Boy -malleissa aina Game Boy Microon asti. Pocketin näyttö on aidosti mustavalkoinen, eikä yksivärinen, kuten alkuperäisessä Game Boyssa. Ensimmäisessä Game Boy Pocket -mallissa ei ollut LED-valoa osoittamassa pariston tilaa, mutta se lisättiin pian käyttäjien vaatimuksesta.


title: Bremerhaven

text: Bremerhaven [] (suom. "Bremenin satama") on noin 115 000 asukkaan kaupunki Luoteis-Saksassa, Weser-joen suulla, Bremenin osavaltiossa. Kaupunki perustettiin vuonna 1827, mutta asutusta sen seudulla on ollut 1100-luvulta saakka. Bremerhavenissa sijaitsee Euroopan kymmenen suurimman sataman joukkoon kuuluvien Bremenin satamien pääsatama ja siellä on runsaasti telakkateollisuutta. Bremerhavenin autosatama on Euroopan suurin. Bremerhaven on erossa varsinaisesta Bremenin osavaltiosta ja siten eksklaavi.


title: Bremerhaven

text: Bremerhavenin ystävyyskaupungit ovat Pori Suomessa, Kaliningrad Venäjällä, Szczecin Puolassa, Grimsby Britanniassa, Frederikshavn Tanskassa ja Cherbourg-Octeville Ranskassa.


title: Alkuaika

text: Alkuaika tai esiaika, Australian alkuasukkailla uniaika, on monien kulttuurien uskomuksissa myyttinen ajanjakso maailman alkuvaiheissa, ennen nykyistä maailman tilaa.


title: Alkuaika

text: Alkuaikana maailma luotiin, ja monien nykyisten asioiden tila on periytynyt alkuajalta. Esimerkiksi maaston, ihmisten, eläinten ja kasvien ominaisuuksia on selitetty alkuajan tapahtumilla. Uskottiin usein, että alkuaikana jumalallinen ja ihmisten todellisuus olivat yhdessä. Alkuajan uskottiin päättyneen näiden todellisuuksien erottauduttua. Todellisuudet, taivaan ja maan, saattoi erottaa esimerkiksi niitä yhdistävän maailmanpylvään kaataminen. Kristinuskossa jumalan ja ihmisen todellisuudet erotti toisistaan perisynti. Alkuaikana ihmiset elivät paratiisissa, mutta ihminen karkotettiin paratiisista tehtyään syntiä.


title: Alkuaika

text: Suomalaisessa mytologiassa alkuaika päättyi ison tammen kaatoon. Silloin taivaanvalot pääsivät liikkeelle, mutta tammen myötä katkesi myös suora yhteys taivaan ja maan väliltä.


title: Thomas Henry Huxley

text: Thomas Henry Huxley (4. toukokuuta 1825 – 29. kesäkuuta 1895) oli brittiläinen biologi, joka puolusti Charles Darwinin evoluutioteoriaa. Hän saikin lempinimen "Darwinin bulldoggi".


title: Thomas Henry Huxley

text: Hänen väittelynsä Richard Owenia vastaan todistivat, että ihmisen ja gorillan ruumiinrakenteessa oli suuria yhtäläisyyksiä. Huxley ei itse hyväksynyt monia Darwinin ajatuksia, kuten gradualismia, jonka mukaan kehitys muodostuu pienistä asteittaisista muutoksista.


title: Thomas Henry Huxley

text: Huxley kehitti termin "agnostisismi" kuvaamaan omaa uskonnollisuuttaan.


title: Matkalan vaihde

text: Matkalan vaihde (; 31.5.1981 saakka Kostamusvaihde, lyh. K-vh) on Suomen rataverkon entinen risteysasema Kontiomäen rautatieaseman pohjoispuolella Paltamossa, Taivalkosken–Ämmänsaaren radan ja Vartiuksen radan erkanemiskohdassa. Asema otettiin käyttöön Vartiuksen radan rakentamisen käynnistyessä 1975 ja se oli käytössä aina vuoteen 1995, jolloin se lakkautettiin uuden Kontiomäen ohitusraiteen valmistuttua. Tällöin Matkalaan asennettiin sähkökääntölaitteilla varustetut vaihteet, joita ohjataan Kontiomäen asemalta käsin, ja samalla Matkalasta tuli osa Kontiomäen liikennepaikkaa.


title: Matkalan vaihde

text: Matkalan liikennepaikka käsitti ainoastaan pääratojen erkanemisvaihteen ja vaihteen soraraiteelle, sekä näitä suojaavat opastimet. Vaatimaton liikennepaikkarakennus sijaitsi vain kolmen ja puolen kilometrin päässä Kontiomäen aseman kohdalta.


title: Matkalan vaihde

text: Aluksi liikennepaikka oli miehitetty aina silloin, kun Vartiuksen ja Kontiomäen välillä oli junaliikennettä. Muina aikoina liikennepaikan vaihteet asetettiin johtamaan Kontiomäeltä Taivalkosken suuntaan. Taivalkosken radan liikenteen vähentyessä 1980- ja 1990-lukujen vaihteessa miehittämätön asento muutettiin johtamaan Kontiomäeltä Vartiukseen. Matkalan miehitys väheni, ja loppui lähes kokonaan jo ennen lakkauttamista.


title: Leonel Fernández

text: Leonel Antonio Fernández Reyna (s. 26. joulukuuta 1953, Santo Domingo) on dominikaanilainen poliitikko, joka on ollut kaksi kertaa maansa presidenttinä, 1996-2000 ja 2004-2012.


title: Leonel Fernández

text: Fernández asui teini-ikäisenä New Yorkissa ja kävi koulunsa siellä. Hän palasi dominikaaniseen tasavaltaan opiskelemaan ja suoritti oikeustieteen tutkinnon Santo Domingon yliopistossa. Hän työskenteli opettajana ja toimittajana sekä lakimiehenä ennen politiikkaan ryhtymistään.


title: Leonel Fernández

text: Hän pääsi presidentiksi ensimmäistä kertaa vuonna 1996. Fernándezin kauden päätyttyä vuonna 2000 hänen seuraajakseen valittiin kilpailevan PRD-puolueen Hipólito Mejía. Fernández valittiin uudelleen 2004 ja toiselle kaudelle 16. elokuuta 2008. Perustuslaki rajoittaa peräkkäiset kaudet kahteen. Vuonna 2012 Fernándezin seuraajaksi nousi saman puolueen, PLD:n Danilo Medina.


title: Leonel Fernández

text: Vastustajat ovat kuvailleet Fernándezia "perustuslailliseksi diktaattoriksi"; hän vaihdatti kannattajiaan maan korkeimpaan oikeuteen ja tilintarkastuslaitokseen, ja yhdessä vaiheessa hallintoon sisältyi 334 varaministeriä ja 113 suurlähettilästä (vaikka maalla on vain 45 lähetystöä). Talouselämän luottamus Fernándeziin oli kuitenkin hyvä, ja hän sai inflaation laskemaan 50%:sta alle kymmeneen prosenttiin.


title: Teri Hatcher

text: Teri Lynn Hatcher (s. 8. joulukuuta 1964 Sunnyvale, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa Susan Mayerin roolistaan televisiosarjassa "Täydelliset naiset" (2004–2012), josta hänet palkittiin muun muassa parhaan naispääosan Golden Globella.


title: Teri Hatcher

text: Teri syntyi Owen ja Esther Hatcherille Sunnyvalessa, San Franciscon esikaupungissa, Kaliforniassa. Hänen isänsä on sähköinsinööri ja hänen äitinsä on tietojenkäsittelijä. Hatcher kävi koulua Mango Junior High’ssa (nykyään Sunnyvale Middle School), Fremont High Schoolissa Sunnyvalessa ja De Anza Collegessa Kalifornian Cupertinossa.


title: Teri Hatcher

text: Hän on Owen ja Esther Hatcherin ainoa lapsi. Hän on opiskellut muun muassa näyttelemistä ja matematiikkaa.


title: Teri Hatcher

text: Maaliskuussa 2006 Hatcher paljasti "Vanity Fair" -lehdelle joutuneensa lapsena hyväksikäytetyksi. Hyväksikäyttäjä oli hänen setänsä Richard Hayes Stone. Hatcherin vanhemmat eivät hänen mukaansa olleet tietoisia asiasta tuolloin. Vuonna 2002 hän oli auttanut Santa Claran piirikunnan syyttäjiä osoittamaan Stonen syylliseksi myöhempään hyväksikäyttöön, jonka seurauksena 14-vuotias naispuolinen uhri oli tehnyt itsemurhan. Stone todettiin syylliseksi ja hän sai 14 vuoden vankeustuomion.


title: Teri Hatcher

text: Hatcher aloitti esiintymisuransa nuorena tyttönä ottamalla balettitunteja San Juan Girls’ Ballet Studiossa Kalifornian Los Altosissa. Myöhemmin hän opiskeli näyttelemistä American Conservatory Theaterissa. Yksi hänen ensimmäisistä työpaikoistaan oli San Francisco 49ers -joukkueen cheerleaderinä. Näihin aikoihin hän esitti myös merenneitoa "Lemmenlaivan" viimeisellä tuotantokaudella.


title: Teri Hatcher

text: Hatcher muistetaan parhaiten roolistaan Lois Lanena televisiosarjassa "Teräsmieheni", mutta hän on myös esiintynyt elokuvissa kuten "Spy Kids" (2001), vuoden 1997 James Bond -elokuvassa "Huominen ei koskaan kuole", "Dead in the Water" (1991), "Vaarojen laakso" (1996) ja "Taivaan vangit" (1996). Lisäksi Hatcher on vieraillut "Star Trek – uudessa sukupolvessa", "Seinfeldissa" ja "Ihmemies MacGyverissa", jossa hän esitti MacGyverin ystävää Penny Parkeria.


title: Teri Hatcher

text: Teri juonsi "Saturday Night Livea" vuonna 1996.


title: Teri Hatcher

text: Vuonna 1997 "FHM"-lehden lukijat äänestivät hänet maailman seksikkäimmäksi naiseksi.


title: Teri Hatcher

text: Vuodesta 2004 hän on esittänyt yksinhuoltaja Susan Mayeria ABC:n "Täydellisissä naisissa", josta hän voitti tammikuussa 2005 parhaan naisnäyttelijän Golden Globen sarjassa komedia tai musikaali. Vuonna 2005 Hatcher voitti myös SAG-palkinnon samassa sarjassa. Heinäkuussa hänet nimettiin Emmy-ehdokkaaksi parhaan naispuolisen komedianäyttelijän kategoriassa Marcia Crossin ja palkinnon voittaneen Felicity Huffmanin ohella.


title: Teri Hatcher

text: Huhtikuusta 2006 Hatcher on yksi parhaiten palkattuja televisionäyttelijöitä Yhdysvalloissa. Lehtitietojen mukaan hän ansaitsi 380 000 dollaria jokaiselta "Täydellisten naisten" jaksolta. Toukokuussa 2006 hän julkaisi ensimmäisen kirjansa "Burnt Toast: And Other Philosophies of Life".


title: Teri Hatcher

text: Hatcher on ollut kahdesti naimisissa. Hänet vihittiin 4. kesäkuuta 1988 Marcus Leitholdin kanssa. Avioliitto päättyi eroon jo seuraavana vuonna. 27. toukokuuta 1994 Hatcher meni naimisiin näyttelijä Jon Tenneyn kanssa. Heillä on yksi tytär, Emerson Rose (s. 10. marraskuuta 1997). Hatcher ja Tenney erosivat maaliskuussa 2003.


title: Rigoberta Menchú

text: Rigoberta Menchú Tum (s. 9. tammikuuta 1959, Chimel, Quich, Guatemala) on guatemalalainen quiche-heimoon kuuluva maya-intiaani, joka on kamppailut intiaanien oikeuksien puolesta. Hän sai vuonna 1992 Nobelin rauhanpalkinnon.


title: Rigoberta Menchú

text: Menchú syntyi suureen perheeseen pienessä Chimelin kylässä. Hänen isänsä oli Vicente Menchú, yksi maan tunnetuimpia maatyöläisaktivisteja. Äiti Juana Tum oli kansanparantaja.


title: Rigoberta Menchú

text: Jo lapsena Rigoberta oppi kunnioittamaan luontoa, samoin kuin oman alkuperäisheimonsa perinteitä ja yhteisöllistä elämää. Hyvin nuorena hän oppi tuntemaan myös sen epäoikeudenmukaisuuden ja äärimmäisen köyhyyden, jossa monet maya-intiaanit elävät.


title: Rigoberta Menchú

text: Menchún elämäkerta julkaistiin vuonna 1983. "I, Rigoberta Menchú", nimisen kirjan haamukirjoitti antropologi Elisabeth Burgos (suom. "Nimeni on Rigoberta", Kääntöpiiri, 1990). Hän on Etelä-Amerikan tunnetuimpia aktivisteja. Vuonna 1992 Menchú on sanonut: ”Jokaisella maailman kansalla on oikeus olemassaoloon. Emme saa unohtaa intiaanien oikeuksia Amerikan muinaisina isäntinä. Vuonna 1992 täytyisi lopultakin tunnustaa mantereemme kulttuurinen rikkaus ja intiaanien historialliset oikeudet”.


title: Rigoberta Menchú

text: Menchún tahto taistella intiaanien puolesta liittyy vahvasti hänen perheensä kokemiin vääryyksiin Guatemalassa tapahtuneissa intiaanivainoissa, jotka olivat voimakkaimmillaan 1980- ja 1990-luvulla. Hänen isänsä poltettiin elävältä Guatemalan Espanjan suurlähetystössä vuonna 1980 ja samana vuonna maan sotilaat kiduttivat äidin kuoliaaksi. Myös sisaruksista suurin osa menehtyi. Menchú on toiminut muun muassa CUC:ssa (Guatemalan maatyöläisten liitto), RUOG:ssa (Guatemalan yhtynyt oppositio) sekä WGIP:ssa (YK:n alkuperäiskansojen työryhmä).


title: Rigoberta Menchú

text: Hän on Unescon hyvän tahdon lähettiläs. Hänet on myös maansa hallituksen hyvän tahdon lähettilääksi (2006).


title: Rigoberta Menchú

text: Menchú pyrki Guatemalan presidentiksi syyskuun 2007 vaaleissa keskustavasemmistolaisen "Encuentro por Guatemalan" ehdokkaana. Hän sai äänistä vain noin 3 prosenttia ja putosi vaalin ensimmäisellä kierroksella.


title: Eger

text: Eger [] () on kaupunki Unkarissa Hevesin läänissä Budapestista koilliseen. Asukkaita kaupungissa on 56 429 (vuonna 2009) ja sen pinta-ala on 92,24 neliökilometriä.


title: Eger

text: Egerin vanhassa keskustassa on kapeita kujia, kävelykatuja, toreja, katukahviloita ja -ravintoloita sekä ja vanhoja historiallisia rakennuksia. Keskustassa on 1400-luvulta peräisin oleva linnoitus, ja se on viininviljelyalueen keskus. Kirjailija Géza Gárdonyi asui Egerissä pitkään ja sijoitti tunnetuimman romaaninsa Egerin tähdet sinne. Hänet on myös haudattu Egeriin.


title: Eger

text: 1980-luvulla Suomessa suosittu punaviini Egri Bikavér (”Egerin häränveri”) on täältä kotoisin.Eger on seuraavien kaupunkien ystävyyskaupunki:


title: Sandra Shine

text: Sandra Shine (s. 9. syyskuuta 1981, Budapest) on unkarilainen pornonäyttelijä. Hänen oikea nimensä on Judit Dios. Shine on käyttänyt myös taiteilijanimeä "Judith Devine".


title: Sandra Shine

text: Shine aloitti pornoelokuvissa esiintymisen vuonna 2001. Hänen kuviaan on julkaistu myös "Penthouse"-lehdessä.


title: Training Day

text: Training Day on yhdysvaltalainen Antoine Fuquan ohjaama elokuva. Sen pääosia esittävät Denzel Washington palkittuna mutta korruptoituneena etsivänä ja Ethan Hawke nuorena tulokkaana, joka aikoo huumeryhmän etsiväksi. Elokuva kuvaa yhtä vuorokautta, jonka aikana kummankin poliisin elämä muuttuu.


title: Training Day

text: Fuqua halusi elokuvasta mahdollisimman realistisen, joten sitä kuvattiin monilla Los Angelesin pahamaineisimmilla alueilla. Paikalliset asukkaat antoivat kuvausryhmällä lämpimän vastaanoton, sillä he olivat iloisia siitä, että elokuva näyttäisi hieman sitä elämää, joka on arkipäivää heidän maaillmassaan. Fuqualla oli käytettävänään kaksi poliisia teknisinä neuvonantajina sekä Shiheed "Bone" Sloania jengineuvojana.


title: Training Day

text: Washingtonin roolityö sai kriitikoilta ylistystä. Hän voittikin uransa toisen Oscarinsa, joka tuli tällä kertaa parhaasta miespääosasta. Hän oli myös ehdolla Golden Globeen parhaasta miespääosasta draamaelokuvasta. Hawke sai Oscar-ehdokkuuden parhaasta miessivuosasta.


title: Sinkkivälke

text: Sinkkivälke eli sfaleriitti (Zn(Fe)S) on yleisin sinkkimineraali. Sen kidejärjestelmä on kuutiollinen, ja kiteet ovat harvinaisia. Sinkkivälke on yleensä karkea- tai hienorakenteinen. Melkein kaikki sinkkivälke sisältää jonkin verran rautaa, joka korvaa sinkkiä.


title: Sinkkivälke

text: Sinkkivälkkeen väri määräytyy sen rautapitoisuuden mukaan. Värittömyys on mahdollista, mutta kuitenkin hyvin harvinaista. Vähän rautaa sisältävät ovat keltaisia tai ruskeita. Suomessa yleisimmät sinkkivälkkeet ovat väriltään harmaita tai miltei mustia. Viirun väri riippuu rautapitoisuudesta: mitä enemmän rautaa sinkkivälke sisältää, sitä tummempi viiru on. Yleensä viiru vaihtelee ruskeasta vaaleankeltaiseen. Viiru on mineraalin omaa väriä vaaleampi.


title: Sinkkivälke

text: Sinkkivälkkeen kiderakenne muistuttaa timanttirakennetta, mutta siinä joka toinen atomi on sinkki-, joka toinen rikkiatomi.


title: Sinkkivälke

text: Karkearakenteisella sinkkivälkkeellä on metallikiilto ja hienorakenteisella rasvakiilto. Myös pihkankiilto on mahdollinen. Sinkkivälke on haurasta.


title: Sinkkivälke

text: Sen kovuus on 3,5-4 Mohsin asteikolla. Ominaispaino on 3,9–4,1 g/cm³.


title: Sinkkivälke

text: Sinkkivälkettä esiintyy usein lyijyhohteen ja muiden sulfidien yhteydessä. Se voi sisältää myös arseenia, elohopeaa, rautaa ja kadmiumia. Suomessa sinkkivälkettä esiintyy myös Pyhäsalmen malmissa sekä Vihannin ja Outokummun kaivoksissa.


title: Kołobrzeg

text: Kołobrzeg () on 44 000 asukkaan kaupunki Luoteis-Puolassa, Itämeren etelärannikolla. Kołobrzeg on ollut Kołobrzegin piirikunnan pääkaupunki Länsi-Pommerin voivodikunnassa vuodesta 1999.


title: Kołobrzeg

text: Kołobrzeg on muuan muassa Porin ystävyyskaupunki.


title: Kołobrzeg

text: Saksalaiset rakensivat kaupungista linnoituksen toisen maailmansodan aikana. Sodan loppupuolella neuvostoliittolaiset joukot valtasivat Kołobrzegin Kolbergin taistelussa. Kolbergissa oli yhteensä 3 300 puolustajaa, joista valtaosa oli Volkssturmin jäseniä. Volkssturm venyi kahden viikon puolustukseen, ennen kuin neuvostoliittolaiset saivat työnnettyä heidät pois kaupungista. Kaupungin evakuointi jatkui loppuun asti.


title: Hyrkäs

text: Hyrkäs voi tarkoittaa seuraavia:


title: Darmstadt

text: Darmstadt on noin 150 000 asukkaan kaupunki Saksassa Hessenin osavaltiossa lähellä Frankfurt am Mainia.


title: Darmstadt

text: Darmstadt sai kaupunkioikeudet vuonna 1330, jolloin se oli Hessenin kreivin asuin- ja pääkaupunki, ja myöhemmin osavaltion pääkaupunki. Se kärsi pahoin toisen maailmansodan pommituksista, joten sodan jälkeen pääkaupungin asema siirtyi Wiesbadenille. Sodan jälkeen kaupungista kehitettiin tiede- ja kulttuurikaupunki. Siellä sijaitsee EUMETSATin sääsatelliittikeskus sekä Euroopan avaruusjärjestön lennonjohtokeskus. Kaupungissa on hyvin säilynyt jugend-kaupunginosa.


title: Darmstadt

text: Kaupunginjohtajana toimii Jochen Partsch.


title: Talbot-Lago

text: Talbot-Lago oli 1950-luvulla toiminut ranskalainen Formula 1 -talli. Ennen sitä se oli valmistanut autoja Le Mansin 24 tunnin ajoihin, joten sillä oli hyvät syyt nousta Formula 1 -sarjaan jo sen ensimmäiselle kaudelle 1950. Kautta hallitsi Alfa Romeo, mutta Louis Rosier ajoi Talbotillaan kolmanneksi Sveitsin- ja Belgian GP:ssä. Talbot-Lago vetäytyi kauden jälkeen sarjasta, mutta useat kuljettajat ajoivat vielä 1950-luvulla sen yksityistallin autoilla.


title: Suura

text: Suura () on Koraanin luku. Koraani jakautuu 114 suuraan eli lukuun. Suurat vastaavasti jakautuvat jakeisiin (aya).


title: Suura

text: Koraanin suurat on järjestetty kutakuinkin pituuden mukaan. Suurat vastaavasti jakautuvat jakeisiin (aya). Lyhyttä ensimmäistä suuraa ("Avauksen suura") seuraa Koraanin pisin suura, Lehmän suura, jossa on kaikkiaan 286 jaetta. Viimeinen, Ihmisten suura käsittää vain 6 jaetta. Pituusjärjestyksen lisäksi on havaittu, että Koraanin suurat noudattavat ikäjärjestystä. Ikäjärjestys kulkee pääosin takaperoisesti siten, että Koraanin lopussa olevat lyhyemmät suurat ovat vanhimpia ja etuosassa olevat pitemmät suurat nuorimpia. Tästä syystä Koraanin painoksissa on yleensä jokaisen suuran alussa merkintä, onko se Mekan (vuodet 610–622) vai Medinan (vuodet 622–632) aikakaudelta.


title: Suura

text: Suurat ovat "saj’"-riimiproosamuodossa. Riimiproosa ei ole mitallista mutta täysin loppusoinnullista. Tyyli oli Muhammadin aikana varsin tyypillinen uskonnollisten ja runollisten tekstien tehokeino. Rytmillisyys helpottaa myös ulkoa muistamista. Riimitys tekee Koraanin kääntämisen muille kielille erityisen vaikeaksi. Suurat ovat saarnaavia ja mahtipontisia, joten ne sopivat niin itsekseen luettaviksi kuin julkisissa rukouksissa ääneen kuulutettaviksi.


title: Suura

text: Koraanin suurat käsittelevät usein keskenään samoja asioita. Toistuvana teemana kirjassa on, että oikein uskovat pääsevät kuoltuaan paratiisiin ja vääräuskoiset joutuvat helvettiin. Koraanissa myös annetaan paikoin yksityiskohtaisia kuvauksia helvetissä odottavista kärsimyksistä. Koraanin suurista löytyy toistuvien teemojen lisäksi historiallista materiaalia, joka on osittain yhteneväinen Raamatun kertomusten kanssa.


title: Suura

text: Kaiken alku noudattelee Raamatussakin olevaa kaavaa, jossa maailma luotiin kuudessa päivässä. Jumala loi Aadamin ja hänen vaimonsa Eevan savesta ja yhdestä sielusta. Maailmankaikkeus rakentuu helvetistä ja seitsemästä taivaasta.


title: Suura

text: Koraanin mukaan olevaiset olennot voidaan jakaa viiteen ryhmään: Jumala, enkelit, paholaiset (džinnit), ihmiset sekä muu luomakunta. Jumala on selkeästi monoteistinen, ja hänellä on 99 nimeä. Enkelit ovat Jumalan sanansaattajia. Paholainen vastaavasti viettelee ihmisiä pahaan.


title: Suura

text: Koraanin suurille on annettu jälkikäteen nimet, ja tämän vuoksi niissä esiintyy jonkin verran vaihtelua. Suurat ovat saaneet nimensä joko tärkeimmän asiasisältönsä, alkunsa tai niissä esiintyvän sanan, jota ei esiinny muualla koraanissa, mukaan. Islamilaisissa maissa on tavanomaista viitata suuraan sen nimellä, kun vastaavasti länsimaissa niihin viitataan numeroilla. Suomenkieliset nimet ovat vuoden 1995 Koraanin käännöksestä.


title: Mâcon

text: Mâcon on kunta Ranskassa Bourgognen hallintoalueella Saône-et-Loiren departementissa. Asukkaita siellä on 35 393, ja se on maa-alaltaan 27,04 neliökilometrin suuruinen. Asukastiheys on 1 263,7 asukasta neliökilometriä kohden, ja kaupunki sijaitsee keskimäärin 175 metrin korkeudella. Mâcon on kuuluisa muun muassa laadukkaista viineistään. Se on Porin ystävyyskaupunki. Sen läpi kulkee E62.


title: Hyrkäs (Muhos)

text: Hyrkäs on kylä Muhoksen kunnassa Pohjois-Pohjanmaalla valtatien 22 ja Oulu–Kontiomäki-rautatien varrella, noin kuusi kilometriä kuntakeskuksesta itään. Hieman kylän pohjoispuolella sijaitseva Hyrkkään seisake rautatien varrella oli toiminnassa vuosina 1927–1986.


title: Hyrkäs (Muhos)

text: Hyrkäs on maatalousvaltainen kylä Muhosjoen varren maatalouskaistalla kuntakeskuksen palveluiden läheisyydessä. Vain 40 kilometrin päässä Oulusta sijaitseva alue on hitaasti kehittymässä omakotitaloalueeksi.


title: Bullet in a Bible

text: Bullet in a Bible on Green Dayn syksyllä 2005 julkaisema konserttitaltiointi Englannista, Milton Keynesista. Yli 130 000 katsojallaan keikka on punkrockin historian suurin stadionkonsertti. Green Day esittää DVD:llä sekä vanhoja että uusia hittejään, pääteemana uusi "American Idiot" -levy. DVD:llä kuullaan myös Green Dayn haastatteluja, joissa yhtye kertoo kiertueestaan ja nykyisestä elämästään. DVD:n yhteydessä julkaistiin myös live-CD.


title: Sideriitti

text: Sideriitti (FeCO) eli rautasälpä on rautakarbonaatti ja on myös rautamalmimineraali. Se sisältään 48 % rautaa. Sideriitti on saanut nimensä kreikan rautaa tarkoittavasta sanasta "sideros".


title: Sideriitti

text:
Sideriitti on kidejärjestelmältään ortorombinen. Kiteet on tavallisesti perusromboedreja, jos mineraali on saanut kiteytyä vapaasti.
Sideriitin väri vaihtelee harmaanvalkoisesta tuhkanharmaaseen, kellanruskeaan tai ruskeaan. Viiru on valkoinen, vaaleanruskea, tummanruskea tai jopa musta. Kiilto on lasinkiilto. Joskus se voi olla myös helmiäskiilto tai silkkikiilto. Sideriitin kovuus on 3,5–4,5 Mohsin asteikolla ja ominaispaino on 3,7–3,9 g/cm.


title: Sideriitti

text: Sideriittiä tavataan usein ruskeina tai ruskeanmustina multamaisina tai kovina, rakeisesti massamaisina tai kuitumaisina kasaumina yhdessä götiitin ja limotiitin kanssa.


title: Sideriitti

text: Suomessa puhdaasta sideriittiä on löydetty saostuneena pohjavedestä Keski-Pohjanmaalta. Sideriittiä on myös esiintynyt suon pintaosissa mm. Vihannin, Paavolan ja Oululaisten alueella.


title: Hyrkkään seisake

text: Hyrkkään seisake (myös "Hyrkkään pysäkki", ) oli Suomen rataverkon liikennepaikka (virallisesti "laiturivaihde") rataosalla .


title: Hyrkkään seisake

text: Liikennepaikka sijaitsi Hyrkkään kylän pohjoispuolella Muhoksella. Liikennepaikka otettiin käyttöön 1928 rataosuuden Muhos–Utajärvi valmistuttua. Asemarakennus rakennettiin Thure Hellströmin tyyppipiirustusten pohjalta. Samanlaiset asemarakennukset rakennettiin myös Madekoskelle, Rovalle, Sosoon, Niskaan ja Nuojualle.


title: Hyrkkään seisake

text: 1940- ja 1950-lukujen vaihteessa Oulujokeen rakennettiin Muhoksen yläpuolelle kolme voimalaitosta, Montta, Pyhäkoski ja Pälli. Tuolloin Hyrkkäältä rakennettiin sivurata Pällin voimalaitostyömaalle. Sivuraide erkani Hyrkkään ratapihan länsipäästä ja kaartoi jyrkästi kääntyen kohti koillista. Vanha ratapenger toimii nykyisin metsäautotienä. Montan ja Pyhäkosken voimalaitostyömaille erkani sivurata Hyrkkään länsipuolelta Lehtoselästä. Näiden sivuratojen ratapohjat ovat nykyisin käytössä ulkoilu-, moottorikelkkailu- ja ratsastusreitteinä. Lehtoselässä on nykyisin myös suurmuuntajien siirtoraide, jonne ei ole kiinteää raideyhteyttä.


title: Hyrkkään seisake

text: Tavaraliikenne Hyrkkäällä päättyi 26. toukokuuta 1968, ja henkilöliikenne lättähattuliikenteen päättyessä 1980-luvulla. Hyrkkään liikennepaikka lakkautettiin henkilöliikenteen päättyessä yhdessä usean muun pienemmän liikennepaikan kanssa. Tavaraliikenteen päätyttyä Hyrkäs kuitenkin toimi sepelijunien kuormauspaikkana rataosan Oulu–Kontiomäki perusparannustöiden aikana. Liikennepaikan kaikki sivuraiteet purettiin ratatöiden päätyttyä.


title: Hyrkkään seisake

text: Hyrkkään pysäkkirakennus siirrettiin 19. helmikuuta 2007 maanteitse lavettikuljetuksena kahdessa osassa Oulunsalon Karhuojalle äänitysstudioksi.


title: Aali Pitkonen

text: Ali ”Aali” Pitkonen (1884 Hanhijärvi, Enonkoski – ?) oli enonkoskelainen työmies, kansanparantaja ja verenseisauttaja.


title: Aali Pitkonen

text: Pitkonen syntyi Hanhijärven kylässä Enonkosken pitäjässä nykyisen Pitkolan paikalla Antti Juhana Pitkosen ja Katarina Lovisan (o.s. Malkki) kuudentena lapsena. Nuorena Pitkonen oli kova työmies, joka elätti Enonkosken, Kerimäen ja Savonrannan rajaseudulla eläneen perheensä.


title: Aali Pitkonen

text: Kerrotaan, että Pitkonen olisi ollut erityisen hyvänluontoinen ja sopuisa henkilö, joka oli kokenut elämässään paljon. Hän usein teki erilaisia palveluksia alkoholista ja usein harrasti juopottelua rikkaiden kanssa. Hänen kerrotaan sanoneen, että vaikka hän itse oli köyhä, ei hän koskaan ollut köyhien ystävä. Pitkonen oli luonteeltaan huumorimies, eikä hän kieltänyt runsasta alkoholinkäyttöään. Pitkosella kerrotaan olleen jopa oma pontikkatehdas, jota ei kuitenkaan nimismies löytänyt, vaikka sitä etsi.


title: Aali Pitkonen

text: Erityisesti Pitkonen hämmästytti ihmisiä verenseisauttajan kyvyillään. Pitkonen itse kertoi, että pitää olla "sarvipään" kanssa hyvissä väleissä. Hänen kerrotaan kyenneen tyrehdyttämään suurenkin haavan verenvuodon vain saamalla tietää tapauksesta ja toteamalla "”Ei vuua ennee”". Pitkosen kerrotaan parantaneen lapsia ja itsensä loukanneita eläimiä puhelimen välityksellä. Pitkosen kerrotaan sanoneen, että mikäli hän joskus olisi löytänyt kissan, jossa ei olisi muuta väriä kuin mustaa, hän olisi kyennyt tekemään ”mitä vaan”.


title: Aali Pitkonen

text: Juomatavoistaan huolimatta Pitkonen eli yli 90-vuotiaaksi. Hän itse oli nuorempana maininnut, että oli tehnyt asiasta litviikin ”kippurasarven” kanssa. Aalin emäntä Selma osasi myös loitsia ja parantaa vaivoja.


title: Porsgrunn

text:
Porsgrunn on kunta Telemarkin läänissä, Norjassa. Sen asukasluku on vuoden 2013 väestönlaskennan mukaan 35 239 asukasta, mikä tekee siitä asukasluvulla mitattuna Norjan 23. suurimman kunnan. Pinta-alaa Porsgrunnin kaupungilla on 164,6 km². Kaupungissa on kemianteollisuutta (Norsk Hydro, Elkem, Yara ja Norcem) ja se on tunnettu myös posliinituotteistaan (Porsgrund Porcelænsfabrik)
Kaupunki sijaitsee Frierfjorden-vuonon rannalla Skienselva-joen suulla. Kaupungin nähtävyyksiin kuuluvat kaksi rokokoo-tyyliin rakennettua kirkkoa 1700-luvun puolivälistä.


title: Porsgrunn

text: Porsgrunn on Porin ja Pieksämäen ystävyyskaupunki.


title: Harkovan taistelu

text: Toisessa maailmansodassa käytiin Harkovan kaupungista neljä taistelua Saksan ja Neuvostoliiton kesken:


title: Stralsund

text: Stralsund on vuonna 1234 perustettu satamakaupunki, entinen hansakaupunki Saksassa Mecklenburg-Etu-Pommerin osavaltiossa Itämeren rannalla. Asukkaita siellä on 57 866 (2008), ja sen pinta-ala on 38,97 km². Kaupungissa on useita goottilaisia tiilirakennuksia, joihin kuuluu muun muassa Nikolainkirkko (1200–1300-luvulta). Stralsund oli Ruotsin hallinnassa vuosina 1648–1814. Stralsundin vanhakaupunki on Unescon maailmanperintökohde yhdessä Wismarin vanhankaupungin kanssa.


title: Stralsund

text: Stralsund on Porin ystävyyskaupunki.


title: Luigi Fagioli

text: Luigi Fagioli (9. kesäkuuta 1898 Osimo, Italia – 20. kesäkuuta 1952 Monte Carlo) oli italialainen kilpa-autoilija ja Formula 1 -kuljettaja. Hänen lempinimensä oli "Abruzzi Robber" eli abruzzilaisvaras, jonka hän sai olemuksestaan ja villistä temperamentistaan sekä mahdollisesti voiton viemisestä italialaiskollega Tazio Nuvolarilta vuonna 1933.


title: Luigi Fagioli

text: Varakkaan italialaisperheen lapsena Fagioli aloitti kilpa-autoilun 20–30 vuoden ikäisenä Maseratin autonkehityskuljettajana voittaen muun muassa Monzan GP:n 1931 ja Rooman GP:n 1932 sekä useita palkintokorokesijoituksia. Vuonna 1933 Fagioli siirtyi Ferrarin kilpatalliin hyvällä menestyksellä voittaen Italian osakilpailun. Vuotta myöhemmin hän kilpaili natsien rahoittamalla Mercedeksellä menestyksekkäästi, vaikka joutui usein erimielisyyksiin tallikaverien ja tallinjohdon kanssa. Tallin menestys kuitenkin hiipui, ja Fagioli siirtyi kaudeksi 1937 Auto Union -talliin, jossa vihamielisyydet tallikaverin Rudolf Caracciolan kanssa purkautuivat erityisesti Tripolin GP:n aikoihin, jossa hänen raportoitiin käyneen Caracciolan kimppuun rengasvasara kädessään. Vuonna 1936 alkanut reumatismi pakotti Fagiolin käyttämään kävelykeppiä, ja hän vetäytyi kilpailemisesta kesken kauden.


title: Luigi Fagioli

text: Fagioli palasi terveempänä kilpailemaan 1940-luvun lopussa. Hän oli mukana F1-sarjassa alusta asti aloittaen ensin sarjan ulkopuolisissa kilpailuissa. Hän ajoi historian ensimmäisessä F1-GP:ssä Britannian GP:ssä toiseksi, Giuseppe Farinan jälkeen Alfa Romeolla. Farinan ja Juan Manuel Fangion kanssa hän muodosti Alfa Romeolla legendaarisen kolme F:n joukkueen, joka oli voittamaton sinä kautena, kun he keräsivät yhteensä 85 pistettä, joista loppupisteissä laskettiin 81. Farina ja Fangio voittivat molemmat kolme kilpailua seitsemästä ja Farina vei mestaruuden, mutta takana oli toinen taisto. Fangio, joka voitti kolme kilpailua Fagiolin pyöreää nollaa vastaan, keräsi kuitenkin yhden pisteen vähemmän kuin Fagioli (Fagioli oli neljä kertaa toinen ja kerran kolmas), mutta tuolloisissa säännöissä laskettiin vain neljän parhaan kilpailun pisteet, mikä auttoi Fangion MM-sarjassa lopulta toiseksi kolmella pisteellä ennen Fagiolia.


title: Luigi Fagioli

text: Kaudella 1951 Fagioli ajoi vain yhden kisan, Ranskan GP:n, jonka hän voitti jaetun ajon seurauksena Juan Manuel Fangion kanssa. Fagiolista tuli vanhin GP-voittaja, mutta hän oli katkera joutuessaan jakamaan autonsa kilpailussa ja siirtyi ajamaan urheiluautoja. Hän sijoittui Mille Migliassa kolmanneksi päihittäen entisen verivihollisensa Caracciolan.


title: Luigi Fagioli

text: Vuoden 1952 Monacon Grand Prix’n yhteydessä pidetyn vakioautokilpailun harjoituksissa Fagioli ajoi Lanciallaan päin seinää. Hänen jalkansa murtui, ja hän menehtyi onnettomuuden aiheuttamiin komplikaatioihin kolme viikkoa myöhemmin.


title: Brotherhood of Man

text: Brotherhood of Man oli brittiläinen pop-yhtye. Sen perusti vuonna 1969 tuottaja ja säveltäjä Tony Hiller, joka toi yhtyeeseen viisi sessiolaulajaa. He olivat Roger Greenaway, Tony Burrows (s. 1942), Johnny Goodison, Sunny Leslie ja Sue Glover. He esiintyivät nimellä "The Brotherhood of Man" vuoteen 1973 saakka. Kaikki jäsenet esiintyivät myös muissa yhtyeissä ja sooloesiintyjinä.


title: Brotherhood of Man

text: Tunnetuin kokoonpano Martin Lee, Lee Sheriden, Nicky Stevens ja Sandra Stevens syntyi vuonna 1974. Yhtye lainasi kahden mies- ja kahden naisesiintyjän tyylin ruotsalaiselta ABBA-yhtyeeltä, joka oli voittanut Eurovision laulukilpailun vuonna 1974. Tällä kokoonpanolla yhtye voitti vuoden 1976 Eurovision laulukilpailun kappaleellaan "Save Your Kisses for Me".


title: Brotherhood of Man

text: Euroviisuvoiton jälkeen yhtyeellä oli Isossa-Britanniassa kaksi listaykköstä ja joukko muita hittejä, mutta ei pitkäkestoista suosiota. Euroviisujen voittokappaletta myytiin kuitenkin singlenä yli kuusi miljoona kappaletta. Euroviisukeväänä kappale oli 33 eri maan listojen kärjissä.


title: Brotherhood of Man

text: Yhtye esiintyy edelleen, mutta listahittejä ei ole tullut vuoden 1982 hitin "Lightning flashin" jälkeen.